Президент кейинги йил учун устувор илм-фан йўналишларини белгилаб берди\n11:33 / 29.12.2020\nЎзбекистон президенти кейинги йил учун устувор илм-фан йўналишларини белгилаб берди. Шавкат Мирзиёев Олий Мажлисга мурожаатномада шу ҳақда маълум қилди.\nҚайд этилишича, келгуси йилда илм-фан соҳасида олийгоҳлар ва илмий ташкилотлардаги докторантлар сони 4,5 мингтага етказилади ёки 2017 йилга нисбатан 3 баробарга оширилади. Ушбу мақсадлар учун бюджетдан қўшимча 240 миллиард сўм ажратилади.\nИлғор халқаро амалиёт асосида, доцент ва профессор илмий унвонлари, фалсафа ва фан доктори илмий даражаларини бериш ваколати ўз йўналиши бўйича нуфузли бўлган олийгоҳларнинг илмий кенгашларига ўтказилади.\n“Жорий йилда илк бор математика, кимё-биология ва геология фанларини таълим ва илмнинг устувор йўналиши сифатида белгилаб, уларни комплекс ривожлантириш чоралари кўрилди.\nЖумладан, 98 та ихтисослашган мактаб ҳамда Геология фанлари университети ташкил этилди. Ўқув дастурлари тубдан қайта кўриб чиқилди, ўқитувчиларнинг иш ҳақи оширилди.\nАгар тарихга назар ташлайдиган бўлсак, дунёдаги деярли барча кашфиёт ва технологияларни яратишда физика фани фундаментал асос бўлганини кўрамиз.\nҲақиқатан ҳам, физика қонуниятларини чуқур эгалламасдан туриб, машинасозлик, электротехника, IT, сув ва энергияни тежайдиган технологиялар каби бугун замон талаб қилаётган соҳаларда натижага эришиб бўлмайди”, - деди давлат раҳбари.\nПрезидент келгуси йилда физика ва чет тилларини ўрганишни устувор йўналиш этиб белгилашни таклиф қилди.\n“Келгуси йилда таълимнинг барча бўғинларида ушбу фанларни ўқитиш сифатини тубдан ошириш, ихтисослашган мактаблар очиш, малакали педагогларни жалб этиш каби тизимли ишлар амалга оширилади.\nФизика бўйича Аҳмад Фарғоний номидаги халқаро фан олимпиадаси ташкил этилади.\nШунингдек, физика йўналишида илмий изланишлар кўлами ва сифатини ошириш, ёш олимларга зарур шарт-шароитларни яратиш бўйича қўшимча чора-тадбирлар амалга оширилади”, - деди Шавкат Мирзиёев.


Сайлов Комиссияси ҳақида — У ким, бу нима — QOMUS.INFO\nQOMUS.INFO > С ҳарфи > САЙЛОВ КОМИССИЯСИ\nСАЙЛОВ КОМИССИЯСИ (ЎзРда) мамлакат президенти ва вакиллик органларига ўтказиладиган сайловларни ташкил этувчи махсус коллегиал орган. Сайлов комиссиялари тизими, уларни ташкил этиш тартиби ва ваколатлари, одатда, сайловлар тўғрисидаги қонунлар б-н белгиланади. Мас, «Ўзбекистон Республикаси Президенти сайлови тўғрисида»ги конунга кўра, ЎзР Президенти сайловини ташкил этиш ва уни ўтказиш қуйидаги сайлов комиссиялари томонидан амалга оширилади: ЎзР Марказий Сайлов комиссияси ; ЎзР Президенти сайловини ўтказувчи округ С. к. ; ЎзР Президенти сайловини ўтказувчи участка сайлов комиссиялари Ўзбекистон Республикаси Олий Мажлисининг Қонунчилик палатасига сайлов утказувчи сайлов комиссиялари тизими қуйидагича: Марказий Сайлов комиссияси ; округ сайлов комиссиялари; участка сайлов комиссиялари. Ўзбекистон Республикаси Олий Мажлисининг юқори палатаси — Сенатга сайлов ўтказиш учун Қорақалпоғистон Республикаси ва ҳар бир вилоятда Марказий Сайлов комиссияси томонидан биттадан фақат округ Сайлов комиссияси тузилади.\nХалқ депутатлари, вилоят, туман ва шаҳар Кенгашларига сайлов ўтказиш учун халқ депутатлари вилоят Кенгашига сайлов ўтказувчи вилоят Сайлов комиссияси ; халқ депутатлари туман Кенгашига сайлов ўтказувчи туман Сайлов комиссияси ; халқ депутатлари шаҳар Кенгашига сайлов утказувчи шаҳар Сайлов комиссияси ; шунингдек, шаҳар ва туман халқ депутатлари Кенгашларига сайлов ўтказувчи округ ва участка сайлов комиссиялари тузилади.\nФуқароларнинг ўзини ўзи бошқариш органларига сайловлар вақтида фуқаролар йиғинларига амалий ёрдам кўрсатиш вақтида сайловни ташкил этиш ва ўтказишга кўмаклашувчи Қорақалпоғистон Республикаси, вилоят, туман ва шаҳар комиссиялари, шаҳарча, мавзе, қишлоқ, овул, маҳалла ишчи гурухлари тузилади.\nЎзбекистонда Марказий Сайлов комиссияси доимий ишловчи орган. Бошқа комиссиялар фақат сайлов ўтказиш учун тузилади ва сайлов тугагач, фаолияти тўхтайди.\nЎзбекистон Республикаси Президенти сайловини утказувчи сайлов комиссиялари ва Ўзбекистон Республикаси Олий Мажлисининг Қонунчилик палатасига сайлов ўтказувчи сайлов комиссиялари тузилиши ва таркиби жиҳатдан бир хил бўлиши таъминланади. Биринчи ҳолатда округ Сайлов комиссияси сайлов тайинлангандан кейин Марказий Сайлов комиссияси томонидан 20 кундан кечиктирмай раис, унинг уринбосари, котиб ва камида 6—8 нафар аъзодан тузилади. Иккинчи ҳолатда эса округ Сайлов комиссияси Марказий Сайлов комиссияси томонидан сайловга камида 70 кун қолганда раис, раис ўринбосари, котиб ва яна камида 6 нафар аъзодан иборат таркибда тузилади.\nОкруг Сайлов комиссияси аъзолигига номзодлар Қорақалпоғистон Республикаси Жўқорғи Кенгеси, халқ депутатлари вилоятлар ва Тошкент ш. Кенгашларининг мажлисларида муҳокама қилинади ва Марказий Сайлов комиссиясига тасдиклаш учун тавсия этилади. Участка Сайлов комиссияси аъзолигига номзодлар халқ депутатлари туман, шаҳар Кенгашларининг мажлисларида муҳокама қилинади ва тегишли округ Сайлов комиссиясига тасдиклаш учун тавсия этилади. Сайлов комиссияси аъзолари жамоатчиликнинг обрўли вакиллари орасидан тайинланади.


Герхард Шрёдер “Роснефть” директорлар кенгаши раиси лавозимига қайта сайланди\nГерманиянинг собиқ канцлери Герхард Шрёдер “Роснефть” директорлар кенгаши раҳбари лавозимига қайта сайланди. Бу ҳақда Россия давлат нефть ширкати сайти маълум қилди.\nШрёдер “Роснефть” директорлар кенгаши раиси лавозимида 2017 йилдан бери ишлаб келади. Ўша пайтда Германия канцлери Ангела Меркель Шрёдернинг Россия ширкати директорлар кенгашига раҳбар этиб тайинланиш қарорини танқид қилган. У “Роснефть” Европа Иттифоқи санкция рўйхатига кирган ширкат эканини эслатган.\nШрёдер 2018 йил ноябрида Aachener Nachrichten нашрига интервью берганидан кейин Украинанинг "Миротворец" сайти тузган Россияни дастакловчилар рўйхатига киритилган. Ўша интервьюда собиқ канцлер “Қримнинг Россияга қўшиб олиниши - эртами-кечми тан олинадиган реал вазият” экани ҳақида билдирганди. Бундан ташқари, Шрёдер ўзининг Россия газ лойиҳаларида иштирок этишини “Германиянинг стратегик манфаати” билан изоҳлаган. У “Шимолий оқим – 2” газ қувури қурилишининг оператор ширкати бўлган Nord Stream 2 AG акциядорлари қўмитаси раиси лавозимини ҳам эгаллаб келмоқда.\nБалтика денгизи туби бўйлаб Россиядан Германияга ётқизилаётган “Шимолий оқим – 2” газ қувури қурилиши 2018 йили бошланган. Қувур ётқизиш ишлари 2019 йил охирида якунланиши тахмин қилинаётганди. Бироқ АҚШ Конгресси декабрь ойида “Шимолий оқим – 2” учун қувур ётқизишда иштирок этаётган кема эгаси бўлган ширкатларга қарши санкциялар жорий этишни кўзда тутувчи қонун лойиҳаси қабул қилганидан кейин бу ишлар тўхтаб қолган.\nСанкциялар жорий қилинганидан кейин Россия вакиллари “Шимолий оқим – 2” 2020 йил охири ёки 2021 йил бошигача барибир қуриб битказилишини билдирганлар.\nАҚШ мазкур лойиҳага “Шимолий оқим – 2” Европани Россияга газига ўта қарам қилиб қўяди, деган мулоҳаза билан қарши чиқиб келмоқда. Украина билан ЕИнинг қатор давлатлари ҳам ана шундай фикрдалар. Газ қувури қурилишида ўз ширкатлари иштирок этаётган Германия, Австрия ва бошқа қатор давлатлар бу ерда гап тамомила бизнес-лойиҳа устида бораётганини урғулаб келмоқдалар.


26 ноябр 2020, Тошкент вақти: 03:09\nМосква вилоятида 6 яшар ўғлини ўқлов билан уриб ўлдирганликда гумонланаëтган ўзбекистонлик ҳибсга олинди.\n27 яшар меҳнат муҳожири "Тез ëрдам" ва полиция ходимларига боласининг зинапоядан йиқилиб тушганини айтган. Аммо тиббий экспертиза бола танасининг камида 20 жойида кучли калтак излари борлигини аниқлагач¸ тергов иддаосича¸ ота уни ўқлов билан уриб ўлдирганига иқрор бўлган.\nВидеоëзуви тармоқларда тарқаган сўроқ пайтида бундай ваҳшийлик сабабини изоҳлаган 27 яшар мигрант иш жойидаги молиявий муаммолар ортидан ўз ғазабини катта ўғлига сочганини айтган.\nРоссия Тергов қўмитасининг Москва вилояти Талдом шаҳри бўйича тергов бўлими 2014 йилда туғилган фарзандини ўқлов билан уриб ўлдирганликда айбланаётган ўзбекистонлик меҳнат муҳожирини суд қарори билан тергов якунига қадар ҳибсга олди.\nТерговчилардан олинган маълумотга кўра, 3 август куни маҳаллий шифохонага 27 яшар ўзбек мигранти “Ёрдам беринг, ўғлим зинапоядан тушиб кетди!”, деб қўнғироқ қилган.\nҲодиса жойига “Тез ёрдам” ходимлари етиб келгунга қадар¸ тиббиëтчиларнинг айтишича¸ бола аллақачон ўлиб бўлган. Ота уларни ўғлининг подъезд зинапоясида ўйнаётиб пастга қулаганига ишонтирмоқчи бўлган, аммо унинг танасидаги жароҳатлар боис врач полицияга қўнғироқ қилган.\nҲодиса жойига Тергов қўмитаси ва полиция ходимлари етиб келган.\n- Кўздан кечирилганда бола танасида кўплаб тан жароҳатлари борлиги ва улар боланинг шунчаки йиқилишига алоқаси йўқлиги аниқланди. Кейинчалик суд-тиббиёт эксперти ўғил боланинг танасининг камида 20та жойига шикаст етказилгани, бадани мўматалоқ бўлиб кетгани ва бошқа майда жароҳатлар борлигини тасдиқлади. Қаттиқ калтак зарбидан бола травматик шок ҳолатига тушиб ўлган, деди ҳодисани ўрганаëтган Москва вилояти бўйича Тергов бошқармаси раҳбари муовини Ольга Врадий Озодлик билан телефон суҳбатида.\nСўроқ пайтида ўзбекистонлик муҳожир ўз ўғлини ўқлов билан жаҳл устида уриб ўлдирганига иқрор бўлгани айтилмоқда. Тармоқларда отанинг иқрор бўлаётгани видеоси ҳам тарқалди.\nТерговчилар таъкидича¸ниҳоятда кучли калтакланиш оқибатида бола танасининг бир қанча жойида тери кўчиб тушган.\nТергов маълумотларига кўра, 27 яшар А. бир неча йилдан бери Подмосковьенинг Талдом шаҳридаги ем-хашак ишлаб чиқарадиган корхоналардан бирида ишлаб келган. Бундан 5 ой олдин у ишчилар ётоқхонасидан бир хонани ижарага олиб¸ Ўзбекистондан 26 яшар хотини, 6 ва 2 яшар ўғилларини олиб келган. Эр-хотин навбатма-навбат болаларга қараган ва иккаласи ҳам шу корхонада ишлаб келган.\nТергов тарқатган хабарга кўра, 3 август куни турмуш ўртоғи сменада бўлган пайтда ота икки ўғлига қарашга қолган. Анчадан бери иш жойидан ҳақини ололмаётган ўзбекистонлик мигрант жаҳл устида шўхлик қилган катта ўғлини савалашга тушган.\n- Болани ўқлов билан саваладим. Мен жаҳл устида ўзимни билмай, ўзимни назорат қилолмай қолдим, дейди бу видеода муҳожир йигит.\nТергов иддаосича¸ ўлакса қилиб урилган бола ҳушидан кетганидан кейин, отаси уни хонасига олиб кириб ëтқизиб қўйган.\nКечки соат 7 ларда у болани уйғотмоқчи бўлганида¸ ўғлининг ўлиб бўлганини тушунган ва терговчилар таъкидича¸ қилмишини яшириш мақсадида уни подъезд зинасидан йиқилиб тушганга чиқариш режасини тузган.\nИшдан қайтиб келган хотини аввалига терговчилар иддаоси ва эрини боланинг ўлимига алоқаси борлигига ишонмаган. У таржимон ёрдамида эри илгари болаларга ҳеч қачон қўл кўтармаганини билдирган.\nҲозирда тергов изоляторида қолаётган ўзбек муҳожирига нисбатан Россия Жиноят Кодексининг 111-моддаси 4-қисми (ўлимга олиб келган қасддан тан жароҳати етказиш) асосида жиноят иши қўзғатилди.\nЎз боласини ўлдирганликда айбланаëтган ўзбек муҳожири¸ бу айб судда тасдиғини топса¸ 15 йиллик қамоқ жазосига ҳукм этилиши мумкин.


«СУД ЖАРАЁНЛАРИ БЎЙИЧА МОНИТОРИНГ» Лойиҳаси – Huquqbon\n«СУД ЖАРАЁНЛАРИ БЎЙИЧА МОНИТОРИНГ» Лойиҳаси\n«СУРХАНДАРЁ ВИЛОЯТИДА ЎТАЁТГАН СУД ЖАРАЁНЛАРИ БЎЙИЧА МОНИТОРИНГ»\n733000, Сурхандарё вилояти, Бойсун тумани, Б.Ҳасанов кўчаси, 44-уй, кв.31; тел. (37633) 51-653;\nЎзбекистон Инсон Ҳуқуқлари Жамияти (ЎИҲЖ) Сурхандарё вилояти бўлими (СурВБ) рўйхатдан ўтмаган.\nШойимова Холида Тўхтаевна – ЎИҲЖ СурВБ га 2001 йил 15 ноябрьда раис этиб сайланган, 1962 йили туғилган, олий маълумотга эга, Термиз давлат педагогика институтининг тарих ва ҳуқуқшунослик факультетини битирган. Бойсун туманидаги 1-ўрта умумий таълим мактабида ишлайди.\nТашкилот ўз фаолиятини қачон бошлаган? – ЎИҲЖ СурВБ ўз фаолиятини 2001 йил октябрь ойида бошлаган. Унинг биринчи раиси Хурсандов Абдухолиқ бўлган. Ундан кейин 2001 йил 15 ноябрдан бошлаб Шойимова Х.Т. то ҳозиргача раислик қилмоқда.\nСудьялар томонидан қонунга зид қарорларнинг чиқарилиши, порахўрлик, суд жараёнларини ўтказилишида процессуал нормаларнинг қўпол бузилиши, суд органларининг ижро ҳокимиятига боғлиқлиги – Ўзбекистон суд системаси, хусусан Сурхандарё вилояти судидаги аҳвол ана шундайдир.\nБу эса Ўзбекистон «веспасианлик даврини» бошидан кечираётганлиги ҳақидаги тезисни тасдиқлайди. Бу даврда давлат структуралари мафия структуралари билан бирлашиб кетади, одил суд эса ўз моҳиятини йўқотиб, давлат-мафия структураларининг манфаатларига хизмат қила бошлайди ва барча нарсадан «пул қилишга» ўтади.\nБу даврда ҳуқуқ-тартибот органлари (милиция ва Миллий хавфсизлик хизмати), прокуратура ва суд системаси орасида келишув (тил бириктириш) юзага келади. Бу эса ўз навбатида инсон ҳуқуқларининг кўплаб бузилишига олиб келади, ва у йил сайин кучая беради.\nШу сабабдан, Сурхандарё вилоятида кечаётган суд жараёнлари юзасидан мониторинг ўтказиш суд системаси томонидан инсон ҳуқуқларининг паймол этилиши бўйича жуда кўп фактик материал бериши мумкин.\nМониторинг натижаларига кўра ЎИҲЖ СурВБ бир неча бюллетенлар чиқариши мумкин.\n2. Мақсадни ойдинлаштириш\nУшбу лойиҳани бажаришдан мақсад суд системасида инсон ҳуқуқларининг бузилиши фактларини тўплаш, қайта ишлаш, уларни маълумотномалар ва бюллетенлар кўринишида ва тарқатишдир.\nа) Ҳаракат ҳудуди: Мониторинг Сурхандарё вилояти ҳудудида жойлашган туман ва шаҳар судларида олиб борилади.\nб) стратегик мақсад: Миллий одил суд системасида демократик ислоҳотлар ўтказишга кўмаклашиш\nв) дастлабки анализ: Сурхандарё вилояти суд системасида инсон ҳуқуқларининг бузилиши юзасидан биз кенг материаллар тўплаганмиз. Шу сабабли, мазкур лойиҳани амалга оширишда муваффақиятга эришишимизга шўбҳа қилмаймиз.\nг) стратегия режаси: Суд системасида содир бўлаётган қонунбузарликлар ҳақида имкониятимиз қадар ошкора қилиш\nд) Иш режаси:\nБажарувчи масъул шахс\nЖиноий ишлар судларида қонунбузарликлар бўйича мониторинг ўтказиш ва бу қонунбузарликларни классификациялаш\nИнсон ҳуқуқларининг бузилиши ҳолларини аниқлаш мақсадида жиноий ишлар бўйича суд жараёнларида ҳимоячи бўлиб қатнашиш\nСудга мурожаат қилиш учун ҳужжатлар тайёрлашда мазкур ҳужжатлар асосида жиноий ишларни қаровчи судларда мониторинг ўтказиш мақсадида фуқароларга амалий ёрдам бериш\nЖиноий ишларни қаровчи суд жараёнларида давлат қораловчилари томонидан инсон ҳуқуқларининг бузилиши ва унга судьянинг кўрсатган реакциясини ўрганиш мақсадида давлат қораловчилари фаолияти юзасидан мониторинг ўтказиш\nЖиноий ишларни қаровчи суд жараёнларида ҳимоячи (адвокат) лар томонидан инсон ҳуқуқларининг бузилиши ва унга судьянинг кўрсатган реакциясини ўрганиш мақсадида давлат қораловчилари фаолияти юзасидан мониторинг ўтказиш\nФуқаровий ишларни қаровчи суд жараёнларида қонунбузарликлар бўйича мониторинг ўтказиш ва бу қонунбузарликларни классификациялаш\nИнсон ҳуқуқларининг бузилиши ҳолларини аниқлаш мақсадида фуқаровий ишларни қаровчи суд жараёнларида ишончли вакил сифатида қатнашиш\nСудга мурожаат қилиш учун ҳужжатлар тайёрлашда мазкур ҳужжатлар асосида фуқаровий ишларни қаровчи судларда мониторинг ўтказиш мақсадида фуқароларга амалий ёрдам бериш\nСуд ижрочилари томонидан инсон ҳуқуқларининг бузилиши фактларини аниқлаш учун уларнинг фаолияти юзасидан мониторинг ўтказиш\nАппеляция суд инстанциялари томонидан инсон ҳуқуқларининг бузилиши фактларини аниқлаш учун уларнинг фаолияти юзасидан мониторинг ўтказиш\nКассация суд инстанциялари томонидан инсон ҳуқуқларининг бузилиши фактларини аниқлаш учун уларнинг фаолияти юзасидан мониторинг ўтказиш\nНазорат суд инстанциялари томонидан инсон ҳуқуқларининг бузилиши фактларини аниқлаш учун уларнинг фаолияти юзасидан мониторинг ўтказиш\n3.Лойиҳани баҳолаш: лойиҳанинг қийматлилиги, нима учун ушбу лойиҳага молиявий ёрдам кўрсатилиши лозим, у Ўзбекистоннинг ривожланишида қандай ўзгаришларга олиб келиши мумкин\nЎзбекистон одил суди чуқур ислоҳотларга муҳтож. Бир пайтнинг ўзида одил суд иш кўрадиган барча қонунлар ҳам қайта кўрилиб чиқилиши лозим. Ўзбек миллий одил суди кўп параметрлар бўйича ҳозирги замон талабларига жавоб бермайди. Унда чуқур демократик ислоҳотлар ўтказилиши керак.\nЛойиҳа ана шундай мақсадларни амалга оширишга қаратилган, ва шу сабабли уни молиявий қўллаб-қувватлаш лозим.\n4. Лойиҳадан кутилаётган узоқ муддатли эффект. Бу саволга олдинги бандда жавоб берилган.\nВ. Лойиҳа бюджети.\nБир бирлик баҳоси\nДавом этиши (ой)\nа) Лойиҳа раҳбари\nб) Информация тўплаш бўйича ёрдамчи\n3. Бошқа харажатлар\nИнтернет алоқаси харажатлари\nТелефон, факс ва\nБитта компьютер Интернетга уланади\nБарча харажатлар: 4890$\nСўралаётган маблағ: 4890$\nЛойиҳани тузувчи Шойимова Х.Т.


ЎзА - ШҲТ халқ дипломатияси маркази таъсисчиларининг йиғилиши\n06.07.2018 21:08 Чоп этиш версияси\nУшбу ташаббус ва таклифларни рўёбга чиқариш, шунингдек,2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси вазифаларини муваффақиятли амалга ошириш мақсадида Ўзбекистонда Шанхай ҳамкорлик ташкилотининг Халқ дипломатияси маркази ташкил этилди. Президент Шавкат Мирзиёевнинг жорий йил 26 июндаги “Ўзбекистонда Шанхай ҳамкорлик ташкилотининг Халқ дипломатияси маркази ташкил этилишини давлат томонидан қўллаб-қувватлаш чора-тадбирлари тўғрисида”ги қарори бунда ҳуқуқий асос бўлиб хизмат қилди.\nЎзбекистон Республикаси Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитасида 6 июль куни ШҲТнинг доимий фаолият юритувчи Халқ дипломатияси маркази таъсисчиларининг биринчи йиғилиш мажлиси бўлиб ўтди. Унда марказнинг Мувофиқлаштирувчи кенгашига аъзо тегишли вазирлик ва идоралар раҳбарлари иштирок этди.\nВазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси раиси Рустамбек Қурбонов иштирокчиларга марказнинг асосий мақсад ва вазифалари ҳақида маълумот берди. ШҲТ мамлакатлари ўртасида ўзаро ишонч ва яхши қўшниликни, миллатлараро ва динлараро тотувликни мустаҳкамлашда доимий фаолият юритувчи ушбу институт муҳим аҳамият касб этиши алоҳида таъкидланди.\nВазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси, Ташқи ишлар, Маданият, Олий ва ўрта махсус таълим, Жисмоний тарбия ва спорт вазирликлари, Туризмни ривожлантириш давлат қўмитаси, Фанлар академияси, Бадиий академия, Ёшлар иттифоқи, Журналистлар ижодий уюшмаси, Ёзувчилар уюшмаси марказ таъсисчилари сифатида қайд этилди.\nТаъсис йиғилишида марказ Низоми, Мувофиқлаштирувчи кенгаш ва тафтиш комиссияси аъзоларини тасдиқлаш масалалари кўриб чиқилди ва тегишли қарорлар қабул қилинди. Марказ директори лавозимига Ўзбекистон Республикаси Олий Мажлиси Сенатининг Халқаро муносабатлар, ташқи иқтисодий алоқалар, хорижий инвестициялар ва туризм масалалари қўмитаси аъзоси Раҳматулло Назаров номзоди бир овоздан тасдиқланди.\nТадбир иштирокчилари қайд этганидек, марказнинг ташкил этилиши нафақат минтақада, балки жаҳонда миллатлараро муносабатлар ва халқаро ҳамкорликни янада мустаҳкамлашда муҳим аҳамият касб этади.\nМулоқот чоғида, шунингдек, марказ фаолиятини ташкил этиш, унинг молиявий жиҳатлари, соҳага мутахассис кадрлар жалб қилиш, хорижий шериклар топиш масалалари хусусида сўз юритилди.\nЙиғилиш якуни бўйича махсус қарор қабул қилинди.


G7 мамлакатлари ТИВ раҳбарлари Италиянинг Лукка шаҳрида йиғилишади\n09:31 / 10.04.2017\nИталиянинг Лукка шаҳри ўзининг замонавий тарихида илк бора йирик халқаро анжуманга мезбонлик қилади. Бугун, 10 апрель куни унча катта бўлмаган шаҳарда "Катта еттилик" давлатлари ташқи ишлар вазирларининг учрашуви бошланади. Мазкур анжуман G7 давлат раҳбарларининг май ойида Сицилияда бўлажак саммити олдидан тайёргарлик вазифасини ўтайди.\nУшбу учрашувда халқаро муаммоларнинг барча мавзуси — терроризмга қарши курашдан КХДР ядро дастуригича, Украина шарқидаги вазиятдан тортиб Ливия муаммосигача муҳокама қилинади.\nДунёнинг еттита етакчи иқтисодиётларининг ташқи ишлар вазирларидан ташқари йиғилишда ЕИ ташқи сиёсат ва хавфсизлик масалалари бўйича олий комиссари Федерика Могерини ҳам қатнашади. Шу билан бирга, айтиш жоизки, жаҳон ОАВнинг асосий диққат-эътибори яқинда вазифасига киришган АҚШ давлат котиби Рекс Тиллерсонга қаратилади. У Луккадаги саммит тугаши билан россиялик ҳамкасби Сергей Лавров билан музокаралар ўтказиш учун Москвага йўл олади.


«Ўзбеккино» МАда россиялик машҳур режиссёр билан учрашув ташкил этилди - Zamin.uz\n22:05 / 03.02.2021\n«Ўзбеккино» МАда россиялик машҳур режиссёр билан учрашув ташкил этилди\nБугун «Ўзбеккино» Миллий агентлигида режиссёр, актёр ва сценарист Жаник Файзиев билан учрашув бўлиб ўтди. Учрашувда Агентлик бош директори Фирдавс Абдухолиқов, режиссёр Муҳаммадали Искандаров ҳамда ёшлар иштирок этишди. Учрашув аввалида «Мен террорчи эмасман» фильми намойиш этилди.\nСўнгра Жаник Файзиев фильм ҳақида ўз фикрларини билдириб, кинокартинанинг ютуқ ва камчиликлари ҳақида гапирди. Шунингдек, у режиссёр бўлиш ниятида юрган ёшларга режиссёрлик ва актёрлик санъатини ўрганиш, етук киномутахассис бўлиб етишишда нималарга эътибор қаратиш лозимлиги бўйича маслаҳатлар берди.\nАгентлик томонидан ёшлар учун экскурсиялар, маҳорат дарслари, кастинглар ташкил этила бошланди. Олий таълим муассасалари билан ҳамкорлик бўйича меморандумлар имзоланмоқда. Бугунги учрашув хам ёш киноижодкорларга янада куч ва шижоат бағишлади.\nЎзбекистонда ўтган бир сутка ичида яна 404 кишида коронавирус аниқланди\n5-05-2021, 14:53, Жамият\n5-05-2021, 14:23, Дунё\nЯнгиликлар » Маданият » «Ўзбеккино» МАда россиялик машҳур режиссёр билан учрашув ташкил этилди


Qalampir.uz - “Пахтакор” талабаларни мажбурлаб, стадионга ўтирғизиб қўймайди\n21:24, 16.03.2018 Спорт\nСпортга оид интернет нашрларнинг бирида мухлислар асосан талабалар “Пахтакор” стадионига мажбуран олиб кириши ҳақида маъқола эълон қилинганди.\nКуни кеча Ўзбекистондаги спортга оид интернет нашрларнинг бирида “Пахтакор” стадионига талабалар мажбуран жалб этилаётгани ҳақида мақола эълон қилинди.\nУнда АГМК жамоасига қарши 18 март куни ўтиши кутилаётган учрашувга олий ўқув юрти талабалари мажбуран жалб этилаётгани ҳақида ёзилган эди.\n“Пахтакор” футбол клуби эса ушбу хабарга ўз муносабатини билдириб, ўзгача жавоб қайтарди.\n“Аввало, клубимиз ҳаётига оид ҳар бир янгилик ва жараённи кузатиб бораётгани учун ушбу сайтга миннатдорчилик билдирамиз.\nЛекин, “Пахтакор” футбол клуби томонидан ўзбек футболини ривожлантириш йўлида қилинаётган саъй-ҳаракатлар мақолада очиқдан-очиқ нотўғри талқин қилинганлиги клуб маъмуриятини ҳайрон қолдирди.\nМақолада қайд этилганидек, “Пахтакор” футбол клуби беллашувга кўпроқ мухлисларни жалб этиш ва шу орқали футболнинг оммавийлигини ошириш мақсадида ҳақиқатдан ҳам Олий ўқув юртларига мурожаат қилиб, талабаларни футбол ўйинини томоша қилиш учун стадионга келишлари таклиф қилинган.\nҲа-ҳа, айнан ТАКЛИФ ҚИЛИНГАН. Шу мақсадда, уларни қизиқтириш учун чипталарнинг бепул тарқатилиши, бўлимлар орасида ютуқли лотереялар ўйналиши ташкил қилинган.\nБу ҳақда Олий ўқув юртларига юборилган хатларда аниқ ёритилган бўлиб, мақолада ҳам ушбу хатлар мазмуни эътироф этилган.\nТалабаларнинг футбол ўйинини томоша қилиш учун стадионга келиш ихтиёрлари ўзларида бўлиб, уларни мажбуран стадионга олиб келиш ҳақида на ёзма, на оғзаки ҳеч қандай мурожаат ёки бирон-бир кўрсатма берилмаган.\nТаъкидлаш жоизки, ёшларнинг бўш вақтини мазмунли ўтказишини таъминлаш, ўзбек футболининг оммавийлигини ошириш мақсадида ушбу тажриба клуб томонидан аввалдан қўлланиб келинмоқда.\nКлуб учун бу аслида иқтисодий жиҳатдан қўшимча харажат бўлсада, лекин ишқибозларга қулайлик ва қўшимча имкониятлар яратиш, пировардида ўзбек футболининг жозибадорлигини ошириш учун бундай саъй-ҳаракатлар доимий тарзда амалга оширилмоқда.\nҚолаверса, муҳтарам Юртбошимиз Шавкат Мирзиёев ўзбек футболини ривожлантириш масаласига шахсан катта эътибор бераётган, ўз навбатида, ЎФА ва ПФЛ Суперлигани кучайтириш устида фойдали ислоҳотларни амалга ошираётган бир пайтда, мухлисларни учрашувларга ихтиёрий жалб этиш орқали ўз чемпионатимизга қизиқишни ошириш айни муддао бўлиб, бунда бирон-бир салбий ҳодиса кўзга ташланмайди.\nШундай ҳолатда, бирон-бир асосга эга бўлмасдан туриб, ҳақиқий фактларни нотўғри талқин қилишга уриниш ҳолатлари ажабланарли.\nУшбу сайтнинг мутасаддилари ҳар қандай маълумотни ўқувчилар ихтиёрига етказиш жараёнида бу маълумотларнинг холис ва ҳаққонийлиги учун масъул эканликларини унутмасалар, айни муддао бўлар эди”, дея ёзади “Пахтакор” футбол клуби Матбуот хизмати.\nМаълумот учун, “Пахтакор” – АГМК учрашуви 18 март, якшанба куни соат 18:00 да “Пахтакор” стадионида бошланади.\nТеглар:Пахтакор интернет нашр\nСуперлига. “Металлург” пешқадамга айланди\n20:52, 10.10.2018 4 629\n10:30, 29.09.2018 1 290\n11:12, 28.09.2018 1 415\n12:52, 24.09.2018 1 488\n12:12, 19.09.2018 1 620


Тўйиб ухламаслик айниқса аёллар учун хавфли - www.Voydod.net\nТўйиб ухламаслик айниқса аёллар учун хавфли\nТўйиб ухламасликнинг зарари ҳақида ҳозир ҳамма билади, бироқ у, айниқса, аёллар учун хавфли экани ҳаманиқланди.\nБу борада тадқиқот олиб борган мутахассислар турли ёшдаги аёллар ва эркакларданиборат икки юз кишилик гуруҳнинг ҳолатини батафсил таҳлил қилди. Бундан олдин ушбу кўнгиллиларнинг ҳечбири жиддий муаммоларга эга бўлмаган ва саломатлигидан шикоят қилмаган экан. Тажриба давомида мунтазамравишда тўйиб ухламаган ва шу билан боғлиқ муаммоларга эга бўлган аёллар бошқаларга қараганда юрак-қонтомир касалликларига кўпроқ чалингани аниқланди. Бундан ташқари, ушбу гуруҳдаги аёлларда иккинчи турдиабети ҳам кўпроқ аниқланган.\nАмерикалик олимларнинг қайд этишича, бу борада эркаклар организмичидамлироқ бўлиб, уйқу етишмовчилигида бундай муаммоларни ҳис қилмас экан.


Москвада қуролланган номаълум кимсалар муҳожирларни тунаб кетди\nМосквада қуролланган ва ниқобларда бўлган номаълум кимсалар муҳожирлар ётоқхонасига кириб, у ердаги одамларни тунаб кетган. Бу ҳақда муҳожирлар манфаатларини билдирувчи ҳуқуқшунос Валентина Чупик маълум қилди.\nБосқинчилик 26 апрелда меҳнат муҳожирлари учун мўлжалланган, Павелецкая соҳилбўйидаги “Памир-Альянс” ётоқхонасида юз берган.\n“Улар таниқлик белгилари бўлмаган қора униформадаги кишилар эди. Барчаси ниқобда, барчаси қуролланган эди”, деб айтган Чупик.\nБосқинчилар чўчиб кетган одамларни хоналаридан чиқариб, дўппослаб ва барчаларини бир нечта хоналарга қамаб қўйишган. Жабрланувчилар хоналарга шунчалик кўп қамалганки, улар тик туришларига тўғри келган.\nБир соатдан кейин воқеа жойига ОМОН ходимлари етиб келишган. Улар муҳожирларни озод қилишган. Одамлар хоналарига қайтганларида шахсий нарсалари ва пуллари йўқолганини аниқлашган. Тумбочкалар ва шкафлар эшиклари синдирилган, тўшаклар сочиб ташланган бўлган.\n“Марказий осиёлик бир кишининг 77 минг рубли (1,2 минг доллар), бошқасининг 69 минг рубли (1,1 минг доллар) йўқолган. Қолганлар камроқ жабр кўришган – улардан 5 минг рублдан 22 минг рублгача (80-350 доллар) пуллар ўғирланган”, деб қўшимча қилган Чупик.\nТаъкидланишича, полиция жиноятчиларни қидирмоқда.\n“Памир-Альянс” тежамкор синфдаги меҳмонхона туридаги ётоқхона бўлиб, 6, 8, 10 ва 12 кишилик хоналарни таклиф қилади. Ётоқхона ўзининг арзон нархлари билан муҳожирларни жалб қилади. Бу ерда яшаш нархи хонасига қараб кунига 200 рублдан (3 доллар) бошланади.


Ўзбекистон «Дафтаристон»га айланмасин ёхуд челленж эмас, натижа керак! – Ойбек Юсупов мақоласи - EFFECT.UZ\n. 09:20 | 04.03.2021\nМаълумки Ўзбекистон Республикаси Президенти Шавкат Миромонович Мирзиёев мамлакат бошқарувида одиллик, шаффофлик, ҳаққонийлик каби адолат тамойиллари асосида иш олиб бормоқда.\nЕтарлича меҳнат қилмаётган, «мудраб ётган» мансабдор шахсларни танқидга олиб «уйғотиб» қўяётгани барчага аён. Фарғонага, айниқса, Наманган вилоятига бўлган ташрифида вилоят ҳокимидан тортиб прокурор, маҳалла раисигача «бир сафга тизиб қўйди». Вилоятдаги «Бунёдкор» маҳалласида ҳолат яхши эмаслиги, аҳолида муаммолар кўплиги ҳамда МФЙ биноси жойлашган ҳудуд талабга жавоб бермайдиган даражада эски, хароба экани бунга бош сабаб бўлди десак муболаға бўлмайди.\nТашрифдан сўнг вилоят ҳокими Шавкатжон Абдураззоқов мазкур маҳаллага кўчиб бориб, ундаги ҳолатни яхшилаш мақсадида контейнерли уй қуриб вақтинчалик «ҳокимият биноси»га айлантириб ишни шу тарзда бошлади. Вақт ўтиб бу республика бўйлаб ҳокимлар учун яхшигина «мастер класс» бўлди ҳам. Ушбу усулни Бухоро вилояти ҳокими Ботир Зарипов биринчилардан бўлиб амалда қўллади ва «Давлатбой» маҳалласига вагон ўрнатиб ўз штабини ташкил этди. Ундан кейин Мингбулоқ тумани ҳокими Нуршод Худойбердиев «Калгандарё» маҳалласидан 2 сотих жой ажратиб ўз контейнер(вақтинчалик иш жой)ини ўрнатди. Ҳоким контейнерда яшашни ва шу ерда аҳолининг қийнаётган муаммоларни ҳал этмоқчи.\nШу жойда саволлар туғилиши табиий. Ҳудудлардаги муаммоларни ҳал этиш учун ўша ерда яшаш шартми? Ёки муаммолар «катталар» ўз кўзи билан кўрмагунча бартараф этилмайдими?\nБу – ортиқча сар-харажат эмасми?!\nЁки улар «Амалдорлар контейнерли уйда» деган челленж бошлашдими?\nНима бўлса ҳам муаммолар ижобий якун топиб, бартараф этилса бўлди.\nАслида ҳудудлардаги муаммолар учун ким масъул ҳисобланади? Президентми? Йўқ! Қачонгача президент танқид қилсагина, у топшириқ берсагина масъул шахслар мудраб ётган уйқусидан уйғонади?! Уларни тез-тез турткилаб туриш шартми? Ёш гўдак эмаску. Ахир улар юксак ишонч билан сайланган, тайинланган шахслар эмасми?\nМасъулият иммунитети нега камайиб кетмоқда? Бу саволга ОАВ ёки давлат раҳбари эмас, ҳар бир мутасадди раҳбар жавоб берсин!\nУйқудан кўз очиш учун ёмон туш кўриш ёинки биров уйғотиши шартмас, юқорида айтилганидек масъулиятни оширилса бўлгани.\nКейинги масала, ижтимоий тармоқларда оммалашган «бай, бай» челленжи.\nМаҳаллабай, ишбай, талабабай, олийгоҳбай, хуллас …бай! Бу – навбатдаги «свежий» челленж.\nМаълумот учун, аввалроқ президент мутасаддиларга «маҳаллабай» ишлаш бўйича топшириқ берганди.\nОлий ва ўрта махсус таълим вазири Абдуқодир Тошқулов Тошкентда 5 нафар талабанинг номаълум моддадан заҳарланб вафот этгани ҳамда Тошкент давлат юридик университети талабаси қурилиш объектида бахтсиз ҳодиса туфайли бевақт вафот этганидан сўнг «талабабай» ишлаш тартиби ҳақида иш олиб борилишини, ҳар бир ижарадаги, ётоқхоналардаги талабалар шароити ўрганилиши тўғрисида айтиб ўтди.\nЯна бир савол! Бундай тизимлар кимдир қурбон бўлсагина ундан кейин йўлга қўйиладими?!\nМиллий тикланиш демократик партияси марказий кенгаши раиси Алишер Қодиров Олий таълимдаги муаммоларни ҳал этиш, вазиятни яхшилаш, тизимни ўзгартириш учун «олийгоҳбай» ишлаш ҳақида ўзининг позициясини маълум қилди.\n2020 йилда ҳам ижтимоий тармоқларда «дафтаристон» номли кўплаб постларга кўзимиз тушган. Давлат томонидан ташкил этилган «Темир дафтар», «Аёллар дафтари», «Ёшлар дафтари» ҳаттоки МФЙлар чет давлатдаги фуқаролар (рўйхатини) дафтарини ҳам ташкил этганди. Буларни ёмон томони йўқ. Фақатгина бу ислоҳотлар ўз самарасини бераётган бўлса бас.\nЎзбекистон – «Дафтаристон»га айланмасин. Қоғозлардаги ислоҳотлар амалда ҳам ўз тасдиғини топсин!\nХуллас, халққа челленж орқали вақтинчаликка, кўзбўямачиликка, пиар учун бажарилаётган ишлар керак эмас. Бизга, халққа, давлатга натижа керак, НАТИЖА!\nОйбек ЮСУПОВ EFFECT.UZ журналисти


Жамшид Қўчқоров: Камбағалликни одамларга пул тарқатиб қисқартириб бўлмайди - Zamin.uz\nИқтисодий тараққиёт бир томондан камбағалликни камайтирадиган бўлса, иккинчи томондан камабағалликнинг кўпайиши иқтисодий тараққиётни пасайтиради. Одамларда соғлиқни сақлашдан ва таълимдан яхши фойдаланиш имкони бўлмайдиган бўлса, улар борган сари камбағаллашади ва иқтисодиётда талаб камаяди. Иқтисодиёт ўзининг юқори малакали ходимларига бўлган эҳтиёжини қоплолмайди ва ўсиш пасаяди», дея таъкидлаган у.\nМаълум қилинишича, 2020 йининг бошида ҳар ойда 552 минг оилага моддий ёрдам берилган. Июнь ойида бу кўрсаткич 774 минг, июль ойида эса 876 мингга етди. Йил охирига бориб ижтимоий нафақа берилган оилалар сони 1 миллион 200 мингга етиши кўзда тутилган.\nПандемия сабабли бу хатони тузатишга тўғри келади, яъни Хоразм вилоятининг 17 фоизига ижтимоий нафақалар тарқатиш кўзда тутиляпти», деди бош вазир ўринбосари халқаро пресс-клубнинг 25 сентябрь куни ўтказилган сессиясида. “Замин” янгиликларини “Twitter”да кузатиб боринг\nЖамшид Қўчқоров: «Агарда пандемия бўлмаганида биз нақд пулларни ҳар бир хонадонга олиб борган бўлардик»\n18-04-2020, 12:33, Жамият


“Манчестер Юнайтед” яна бир юлдузни қўлга киритишга яқин\n2 июль, 2021, 11:44\nМЮ юлдузлар жамоасига айланмоқда\nУзоқ давом этган музокаралардан сўнг, “Боруссия” етакчиси Жейдон Санчонинг трансферини уддалаган “Манчестер Юнайтед” раҳбарияти тез орада “Реал” ҳимоячиси Рафаэль Варан билан ҳам шартнома имзолаши кутилмоқда.\nФранциялик ҳимоячи “қироллик клуби”дан тезроқ кетишни истаяпти ва шу боис янги шартнома бўйича таклифларни рад этди.\nМадридликлар бир йилдан сўнг эркин агентга айланадиган футболчини шу ёз сотиб юборишга мажбур. Гарчи улар 28 ёшли ҳимоячи учун 70 миллион евро талаб қилаётган бўлса-да, манчестерликлар бу трансферни 50 миллион еврога уддалашига ишонмоқда.\nРафаэль Варан “Реал” таркибида 10 йил тўп тепди ва қатор совринларга эга бўлди. Энди у муҳитни ўзгартирмоқчи.


Оммавий ахборот воситалари вилоят ИИБ йўл ҳаракати хавфсизлиги бошқармаси ахборот хизматидан маълумот олишда қийинчиликка дуч келмоқда, боз устига бошқарманинг на веб-сайти, на ижтимоий тармоқларда расмий канали бор. Бу ўз навбатида барча соҳада очиқлик ва шаффофликка интилиш кучайган бир шароитда соҳа фаолияти ёпиқ ва қоронғилигича қолишига сабаб бўлаётир.\nҚарши шаҳридаги Журналистлар уйида мазкур бошқарма масъул ходимлари иштирокида ОАВ вакиллари ва блогерлар учун ташкил қилинган матбуот анжуманида шу ҳақда сўралди.\nМаълум қилинишича, йўл ҳаракати хавфсизлиги бошқармаси маълумотлари ҳозирча вилоят ИИБ веб-сайтига жойлаштириб борилмоқда. Алоҳида сайт ва канал ҳақида эса энди ўйлаб кўрилади.\nФаолият очиқлигини бир қадар исботлашга қаратилган тадбирда соҳага оид маълумотлар қатнашчилар эътиборига ҳавола қилинди.\nАйтилишича, жорий йилнинг 2 ойи давомида вилоят ҳудудида 58 та йўл-транспорт ҳодисаси содир бўлиб, 46 киши жароҳат олган, 26 киши вафот этган ва уларнинг 3 нафари болалардир.\nИкки ойлик йўл-транспорт ҳодисалари таҳлил этилганда, 11 ҳолат тўқнашув, 6 та ағдарилиш, 8 ҳолатда тўсиққа бориб урилиш, 27 ҳолатда пиёдани, 6 бора эса велосипедчиларни уриб юбориш кузатилган.\nМаълумки, йўл ҳаракати хавфсизлигини таъминлаш соҳасида 2021 йил 1 мартдан тадбиркорларга автомобиль йўлларида йўл ҳаракати қоидалари бузилганини қайд этувчи махсус автоматлаштирилган фото ва видео дастурий-техник воситалари ўрнатилишини ташкил этиш ҳуқуқи берилди. Матбуот анжумани қатнашчилари вилоят ИИБ йўл ҳаракати хавфсизлиги бошқармасига айни масалада қанча тадбиркор радар ўрнатиш таклифи билан чиққанига қизиқишди.\nМаълум бўлишича, бу бўйича Қарши-Шаҳрисабз йўналиши бўйича 2 тадбиркордан мурожаат бўлган.\nТадбирда, шунингдек, йўл-транспорт ҳодисаларига йўллар сифати ёмонлиги ҳам сабаб бўлаётгани, пиёдалар ўтиш жойларидаги чизиқлар ўчиб кетгани, шовқинли чизиқлар учун қанча маблағ сарфлангани ҳақида саволлар берилди.\nБерилган маълумотга кўра, ҳайдовчилар ҳушёрлигини ошириши кўзланган шовқинли чизиқ учун ҳар бир нуқтада 864 минг сўм сарфланган.\nТадбир давомида англашилгани шу бўлдики, вилоят ИИБ ЙҲХБдан маълумот олса бўлади – фақат ана шундай тадбирлар пайтида...


17:52 / 30.11.2016 17277\nРоссия президенти Владимир Путин АҚШнинг янги сайланган президенти Дональ Трамп билан яқиндагина телефон орқали мулоқот қилгани тафсилотлари ҳақида гапирди.\nРИА «Новости» агентлиги хабарида келтирилишича, Россия ва Америка муносабатларининг ҳозирги ҳолати қониқарли эмаслиги бўйича уларнинг фикри бир жойдан чиққан.\n«Бир муддат олдин жаноб Дональд Трамп билан телефон орқали гаплашганимизда Россия-Америка муносабатларининг ҳозирги ҳолати қониқарли эмаслиги тўғрисида умумий фикрда эканимиз аён бўлди. Биз бу вазиятни тўғрилаш зарурлиги ҳақида сўзлашдик. Мен аввал ҳам айтганимдек, бизнинг давлатимиз бу борада қадам ташлашга тайёр», — деган Путин.\nПутин АҚШдаги президент сайловларида Трампнинг ғалаба қозонгани икки томонлама муносабатлар яхшиланишига умид туғдирганини айтиб ўтган.\n«Ҳозир, АҚШда ва Оқ уйда сайловолди кампанияси давридаги шовқинлар босилганидан кейин қўшма штатларга янги президент келади. Мен ишонишни истардимки, бунинг ортидан муносабатларни яхшилаш имкони пайдо бўлади. Бу нафақат икки мамлакат халқи учун, балки халқаро майдондаги барқарорлик ва тинчлик таъминланиши учун ҳам муҳимдир», — деган Россия раҳбари.


Президент вазирлар ўринбосарлари ва ўрта бўғим раҳбарларини танқид қилди\nПрезидент кўпгина вазирлик идоралар фаолиятида қарор қабул қилиш ҳаддан ташқари марказлашгани мамлакатнинг энг катта камчилиги ҳисобланишини таъкидлади.\nПрезидент Шавкат Мирзиёев парламентга мурожаатида ислоҳотлар халқнинг кундалик ҳаётида ўз ифодасини топиши, кутилган натижаларга эришиш кўп жиҳатдан давлат бошқарувидаги самарадорликка бевосита боғлиқлиги, шу мақсадда келгуси йилда бир қатор вазифаларни амалга ошириш лозимлигини айтиб ўтди.\n«Яна бир бор айтаман, мана вазирлар ўтирибди, вазирнинг ўринбосарлари эшитяпти. Кўпгина вазирлик идоралар фаолиятида қарор қабул қилиш ҳаддан ташқари марказлашган. Уларнинг вазифалари аниқ белгиланмаганлиги сабабли уларнинг фаолиятларида бир-бирларини такрорлаш ҳолатлари мавжуд.\nСабаби, вазир ўринбосарлари, ўрта бўғин раҳбарларида масалани ҳал қилиш, жавобгарликни ўзига олиш ва ташаббус кўрсатишда етарли билим ва малакага эга эмас.\nЭнг катта ғов бизда мана шу ўрта бўғим, бу бўғимдаги раҳбарлар масаласини ҳал қилишимиз керак. Вазир ўринбосарлари ўзларининг ўрта бўғимдаги одамларини ўқитиши керак, вазир ҳар ойда бир марта у ердаги ходимларини IT-технология, тиллар каби замонавий билимларга қодир ёки йўқлигини билиши шарт.\nУлар нима учун масъулиятни ўзига олмайди? Ё билими йўқ ё қатъияти етишмайди ёки коррупцияга берилган.\nБу тўппа-тўғри, ўрта бўғим раҳбарлари бизнинг ҳозирги ислоҳотларимизга мос бўлмаган, нотўғри иш ташкил қиляпти. Буни ҳамма вазирлар ёзиб олсин… келгуси йил уларни ҳеч ким кечирмайди.\nАфсуски, бундай раҳбарлар аҳоли кутаётган ҳаётий муаммоларни ҳал қилиш ўрнига кераксиз қоғозбозлик ва натижасиз мажлислар ўтказиш билан овора бўлиб қолмоқда. Ҳокимлар ва вазирлар ҳам қоғоз билан мажлисни қанча қисқартирса, шунча натижа кўп бўлади. Кераксиз мажлис кўп. 2 соат мажлис билан ҳам давлатнинг пули ва вақти кетади»,- дейди президент.\nЯна бир жиддий камчилик сифатида рақамли технологияларни кенг жорий этиш ҳисобидан ходимлар сонини ва иш жараёнларини оптималлаштириш чоралари кўрилмаётгани айтиб ўтилди.\nШунинг учун, ҳукумат икки ой муддатда бошқарувда бир-бирини такрорлайдиган идоралар ва функцияларни, ортиқча бюрократик тўсиқларни қисқартириш бўйича ҳужжатлар лойиҳаларини тайёрлаши бўйича топшириқ берилди. Бунда давлат бошқаруви ходимлари сонини ўртача 15 фоизгача оптималлаштиришни назарда тутиш зарур ҳисобланади.\nКелгуси йил охирига қадар электрон давлат хизматларини 60тага кўпайтириб, уларни 300тага, масофавий хизматлар улушини эса камида 60 фоизга етказиш зарурлиги таъкидланди.


Руҳий зўриқиш ва молиявий қийинчиликлар: АҚШда қарийб 600 ҳарбий ўз жонига қасд қилган | Qalampir.uz\nРуҳий зўриқиш ва молиявий қийинчиликлар: АҚШда қарийб 600 ҳарбий ўз жонига қасд қилган\nОлам\t01 Октябрь 08:44 7180\nАҚШ Мудофаа вазирлиги америкалик ҳарбий хизматчиларнинг ўз жонига қасд қилиш ҳолатлари кўпайганини қайд этди: 2020 йилда 580 киши. Бу ҳақда ТАСС Пентагоннинг кеча, 30 сентябрь куни эълон қилган ҳар йиллик ҳисоботига таяниб ёзмоқда.\nҚайд этилишича, ўтган йили фаол бўлинмаларда 384 киши, шу жумладан қуруқликдаги қўшинларда 175, ҳаво кучларида 81, денгиз флотида 66 ва денгиз корпусида 62 киши ўз жонига қасд қилган. Миллий гвардия жангчилари ва захирадаги аскарлар орасида эса 196 киши ўз жонига қасд қилган.\n“Кўрсаткичлар биз истаган йўналишда ўзгармаётганини тан оламиз ва ҳарбийларнинг ўз жонига қасд қилишини камайтиришга ҳаракат қилиш ниятимизни яна бир бор тасдиқлаймиз”, дейилади ҳисоботда.\nХабарга кўра, 2018 йилда 541, 2019 йилда 498 америкалик ҳарбий ўз жонига қасд қилган.\n“Тақдим этилган маълумотлар хавотирли. Ҳарбий хизматчилар ва уларнинг оилалари ўртасида ўз жонига қасд қилиш ҳоллари ҳали ҳам жуда кўп, вазият тўғри йўналишда ўзгармаяпти”, дейди АҚШ Мудофаа вазири Ллойд Остин.\nПентагон янги коронавирус пандемиясининг АҚШ ҳарбий хизматчиларига салбий таъсирини қайд этган. Шу билан бирга, ўз жонига қасд қилиш сонининг кўпайиши айнан ушбу омилга боғлиқ, деб топилмаган.\nАмерикалик мутахассислар илгари жангда ўтказилган кунлар сони билан ўз жонига қасд қилиш нисбати ўртасида тўғридан-тўғри боғлиқлик борлигини таъкидлашган. Бироқ, ўз жонига қасд қилишнинг асосий омиллари – амалга ошмаган умидлар, муваффақиятсиз никоҳ, молиявий қийинчиликлар ва руҳий зўриқиш каби шахсий муаммолар.\n28 Октябрь 19:02 25197\n28 Октябрь 13:39 22921\n28 Октябрь 08:42 21244\n27 Октябрь 22:29 20599


07.02.2021 16:06 0 2383\nМиср шимолида олиб борилган қазилма ишлари пайтида археологлар олтин тилли мумиёни топишди. «Daily News Egypt» газетасининг ёзишича, топилма 2000 йиллик тарихга эга.\nНашрнинг қайд этишича, мумиё Искандариядан ғарбдаги Тапосирис Магна ибодатхонасида яхши сақланмаган 16 та қабр орасидан чиққан. Топилма мамлакат тарихида юнон-рим даврида кенг тарқалган мисрликларнинг дафн маросимидан далолат бериб турибди. Олимларнинг маълум қилишича, қадимги Миср эътиқодларига кўра марҳум Ер ости худоси — Осирис билан суҳбатлаша олиши учун мумиё фольгадан ясалган олтин тил билан безатилган.\nБундан ташқари, бир гуруҳ олимлар папирус ёки зиғирнинг шувалган қатламларидан ясалган зарҳал қобиққа ўралган иккита мумиёни топдилар, деб ёзади «Smithsonian Magazine». Улардан биттасига кобра ва шохлар билан безатилган тож кийдирилган.\nолтин тил Миср мумиё


Рақамлар сўзлаганда: Энг кўп пенальти Тошкент клубларида, «Насаф» ва «Турон» 11 метрлик жарима зарбаси тепмаган, «Машъал» энг «жабрдийда»\nЎзбекистон Суперлигасининг 10та тур учрашувлари якунига етиб, 11-тур баҳсларига старт берилди. Бу дастлабки хулосалар учун етарли муддат. Қуйида жорий чемпионатда жамоаларнинг пенальти тепиш борасидаги статистикасини сарҳисоб қилиб, бу борада пешқадам ва «аутсайдер» бўлиб турган жамоалар натижасига назар ташладик.\nЭнг кўп пенальти тепган клублар – пойтахт жамоалари\nСуперлига ўтган турлари давомида ҳакамлар томонидан жами 30 марта 11 метрлик жарима зарбаси белгиланган. Пенальтидан гол киритиш бўйича энг кўп марта Суперлига пешқадами «Пахтакор» ва 6-ўринда бораётган «Локомотив» жамоаси имкониятга эга бўлган – 4 маротабадан.\n«Сўғдиёна», «Навбаҳор», «Бунёдкор» ва «Қизилқум» клуби футболчилари 3 мартадан 11 метрлик нуқтага яқинлашган бўлса, «Сурхон», «Андижон», ОКМК, «Машъал» аъзолари 2 мартадан бундай имкониятга эга бўлишган.\nТурнир жадвалида пешқадамларни таъқиб этиб бораётган «Металлург» ва «Қўқон-1912» клублари бор йўғи бир мартадан пенальти тепган. Қизиғи, битта ўйин захирасига эга бўлган ҳолда пешқадамларга етиб олиш имкониятига эга бўлган «Насаф» ҳамда Суперлигада аутсайдер бўлиб турган «Турон» футболчилари ҳали пенальти тепиш имкониятига эга бўлмаган.\nЭнг кўп пенальти тепаётган клублар:\nПенальтидан энг кўп жабр кўрган клублар қайси?\nҲакамларнинг пенальти бўйича қарорларидан энг кўп жабр чеккан жамоа Муборакнинг «Машъал» клуби бўлиб турибди. Ўтган турлар давомида «газчилар» дарвозаси томон 5 марта 11 метрлик жарима зарбаси белгиланган.\nШунингдек, «Локомотив», «Сўғдиёна», «Навбаҳор», «Турон» дарвозасига – 3 мартадан, «Қўқон-1912», «Бунёдкор», «Андижон», ОКМК, «Насаф» ва «Сурхон» дарвозаси томон 2 мартадан 11 метрлик жарима зарбаси белгиланган.\nЭътиборлиси, «Пахтакор», «Металлург» ва «Қизилқум» иштирокидаги ўйинларда ҳакамлар бу жамоалар дарвозасига ҳали бирор марта пенальти белгилашга журъат қилмаган.\nДарвозаси томон энг кўп пенальти тепилган жамоалар:\nПенальтидан фойдалана олмаган футболчилар\nСуперлига жорий мавсумида футболчилар белгиланган 30 пенальтидан 7тасини голга айлантира олмаган. Хусусан, Ойбек Қиличев («Қизилқум» - «Сурхон» - 1:1), Жасур Жалолиддинов («Андижон» - «Қўқон-1912» - 1:2), Жасур Ҳасанов («Сўғдиёна» - «Машъал» - 2:2), Жавоҳир Сиддиқов («Машъал» - «Локомотив» - 1:4), Азимжон Аҳмедов («Локомотив» - «Навбаҳор» - 2:2), Ислом Тошпўлатов («Сўғдиёна» - «Сурхон» - 2:1), Станислав Андреев («Металлург» - «Бунёдкор» - 1:0) сингари ўйинчилар пенальтидан фойдалана олишмаган.\nЭнг кўп пенальти белгилаётган ҳакам ким?\nСуперлига жорий мавсумида ҳозирча энг кўп пенальти белгилаган ҳакам Ильгиз Танташев ҳисобланади. Бухоролик ФИФА тоифасидаги ҳакам 2021 йилда чемпионатимизда ўзи бошқарган 7 ўйинда 5 марта 11 метрлик нуқтани кўрсатган.\nБу борада 2-ўринда Рустам Лутфулин бормоқда. Ёш ҳакам жорий мавсумдаги 6 ўйинда 4 марта пенальти белгилаган. Шунингдек, навоийлик рефери Зокир Қодиров 5 ўйинда 4 марта пенальти, Илья Ильин Суперлигадаги 4 ўйинда 3марта 11 метрлик жарима нуқтасини кўрсатиб, бу борада тўртликдан жой олган.


ТАЙИНЛОВ | FXTXQTUMOHM\nMuallif: Abbos Mirzo bo'lim: Bo'limsiz 12.01.2021\t0 58 marta o'qilgan\nФарғона вилоят халқ таълими ходимларини қайта тайёрлаш ва малакасини ошириш ҳудудий маркази янги директори вазифасига Ражапов Вахобжон Туражонович тайинланди.\nЎзбекистон Республикаси Халқ таълими вазири буйруғига кўра, Фарғона вилоят халқ таълими ходимларини қайта тайёрлаш ва малакасини ошириш ҳудудий марказига Ражапов Вахобжон Туражонович директор вазифасига тайинланди.\nБугун марказнинг фаоллар залида ўтказилган йиғилишда янги раҳбар жамоага яқиндан таништирилди.\nВахобжон Ражапов 1971 йилда Наманган вилоятининг Поп туманида туғилган.\n1995 йилда Наманган давлат университетини битирган. Мутахассислиги бўйича тарих, ҳуқуқ фани ўқитувчиси. Тарих фанлар номзоди.\nБунгача Ваҳобжон Ражапов Наманган вилоят халқ таълими бошқармаси бошлиғи лавозимида ишлаган.\nФурсатдан фойдаланиб, Вахобжон Ражаповнинг келгуси ишларида муваффақиятлар тилаймиз.\nAvvalgi: Rossiyalik mutaxassislar kutib olindi\nKeyingi: O’zbekiston Respublikasi Qurolli kuchlari tashkil topganligining 29 yilligi, 14-yanvar “Vatan himoyachilari kuni” ga bag’ishlab 2021 -yilning 14-yanvar kuni soat 8 -00 da Farg’ona viloyati XTXQTMOXM professor o’qituvchilari va ishchi – xodimlariga bag’ishlab o’tkazilgan bayram tadbiri


«Олтин жадвал»: «Бунёдкор» ва «Қўқон 1912» ўйини натижаси «Пахтакор»ни пастга қулатиши мумкин - Zamin.uz\n15:22 / 03.08.2018\n«Олтин жадвал»: «Бунёдкор» ва «Қўқон 1912» ўйини натижаси «Пахтакор»ни пастга қулатиши мумкин\nКеча, 2 август куни Суперлигада 20-тур ўйинларига якун ясалди. «Бухоро»нинг «Металлург» устидан ғалаба қозониши ва «Қўқон 1912»нинг Тошкентдаги ғалабаси турнир жадвалидаги кучли олтиликка ўзгартириш киритди.\nБундан ташқари, шу турдан сўнг «Қизилқум»нинг кучли олтиликка кириш имконияти бутунлай йўққа чиққан.\n«Металлург» билан очколарини тенглаштириб олган қўқонликлар жамоаси эса тўплар нисбатига кўра, 6-ўринга кўтарилиб олишди. Аммо кейинги икки турда ҳам тенглик сақланиб қолса, «Металлург» кучли олтиликда бўлади. Сабаби, мусобақа регламентининг 12.1 бандига кўра, агар жамоалар очкоси тенг бўлса, энг аввало ўзаро ўйинларга қаралади. Қўқонда мезбонлар 2:1 енгишган, Бекободдаги ўйинда «Металлург» 1:0 ҳисобида ғалаба қозонган. «Металлург» сафарда гол ургани учун «Қўқон»дан устун ҳисобланиб, жадвалда юқорироққа жойлашади.\nКучли олтилик таркибидаги ўзгариш гўёки, турнир жадвалининг юқори қисмига, айтайлик, чемпионлик курашига таъсири йўқдек кўринса-да, янги форматда жуда катта таъсир ўтказиши мумкин. Агар якуний ҳолатда «Металлург» ва «Қўқон» мана шундай ўринларда қолишса, «Локомотив»нинг чемпионлик учун имконияти ошиб, «Пахтакор» пастга шўнғиб кетиши мумкин. Сабаби, айнан «Пахтакор» бекободликлардан энг кўп очко олган эди.\nҚўйида эътиборингизга 20-турдан кейинги вазиятни ҳавола қиламиз.\n21 ТУР. «Насаф» – «Бунёдкор», «Локомотив» – «Нефтчи», «Сўғдиёна» – «ОТМК», «Металлург» – «Қизилқум», «Қўқон 1912» – «Пахтакор», «Навбаҳор» – «Бухоро»\n22 ТУР. «Нефтчи» – «Қўқон 1912», «ОТМК» – «Металлург», «Пахтакор» – «Насаф», «Бухоро» – «Локомотив», «Бунёдкор» – «Сўғдиёна», «Қизилқум» – «Навбаҳор».\n«БУХОРО» УЧУН СИНОВ\nАгар олтилик юқоридаги каби бўлса, «Локомотив» иккинчи босқични 1-ўрин билан бошлаши аниқ. Чунки ҳеч бўлмаса тўплар нисбати бўйича тошкентликлар «Навбаҳор»дан олдинда бўлади. Сўнгги турларда «Локомотив» ҳам, «Навбаҳор» ҳам «Бухоро»га қарши ўйнашини таъкидлаш керак. Ўз навбатида, бухороликлар учун ҳам бу ўйинлар зарурдир. Биринчидан, жамоа ҳали кучли олтиликдаги ўрнини тўлиқ ҳал қилганича йўқ – кучли олтиликда қолиш учун «Бухоро» яна бир очко олиши шарт. Ана ўшанда жамоа ҳар қандай ҳолатда «Қўқон» ва «Насаф»дан олдинда бўлади. Иккинчидан, «Бухоро» кучли олтиликда қоладиган бўлгач, бу ўйинлар улар учун «олтин очко» ҳисобланади, яъни куйиб кетмайди. Демак бу икки ўйинда «Бухоро» ҳам фақат ғалаба учун майдонга тушади. Ҳозирда кучли олтилик ичида энг кам «олтин очко»га эга бўлган бухороликлар бу борада ҳам вазиятни ўнглаб олишга уринишлари табиий.\nҚЎҚОНДА 5 ОЧКОЛИК ЎЙИН\nЯна бир асосий интрига юқорида айтилганидек, олтинчи ўрин учун кураш бўлиб турибди. «Металлург» ва «Қўқон 1912» ўртасида.\n«Металлург» кейинги турда ўз майдонида «Қизилқум» билан, сўнгги турни сафарда «ОТМК» билан ўтказади. «Қўқон 1912» эса, дастлаб ўз майдонида «Пахтакор»ни қабул қилса, кейин сафарда Фарғона дербисида майдонга тушади. Бу ўйинларда кўп очко олган жамоа кучли олтиликка киради.\nКўриниб турибдики, Қўқонда бўлиб ўтадиган учрашув кейинги турнинг энг марказий ўйини бўлиши аниқ. Гап фақат олтилик учун курашда эмас, чемпионлик масаласига ҳам таъсир қиладиган ўйин бўлади. «Пахтакор» агар Қўқонда мағлубиятга учрайдиган бўлса, нафақат уч очкодан қуруқ қолади, балки, қўқонликларга олтиликда қолишга имконият яратиб, «Металлург»дан олинган олти очкодан ҳам маҳрум бўлиб қолиш хавфи остида қолади.\nҲозирда етти очколик фарқ билан пешқадамлик қилаётган «Пахтакор» ҳал қилувчи босқични «Локомотив»дан 9, «Навбаҳор»дан 6 очкога пастда ва ҳатто «Қўқон»дан ҳам пастки ўринда бошлаши мумкин.\nЧемпионат энди бошланаётгандек...\nСуперлига иккинчи давраси тақвими эълон қилинди\n3-06-2019, 23:36, Спорт\nСуперлига-2019. Биринчи давра учрашувларининг тўлиқ тақвими эълон қилинди\n26-02-2019, 16:46, Спорт\nОлий Лига–2017 тақвими билан танишинг\n20-12-2016, 23:11, Спорт\nЯнгиликлар » Спорт » «Олтин жадвал»: «Бунёдкор» ва «Қўқон 1912» ўйини натижаси «Пахтакор»ни пастга қулатиши мумкин


Қулайликлар яратилмоқда | "Адолат" СДП\nСиёсий кучнинг мақсад-вазифаларини ҳаётга татбиқ этиш, айниқса, партия депутатларининг ташаббускорлик ва фидойилик билан иш олиб боришини тақозо этади. Шу мақсадда халқ депутатлари Ғузор тумани Кенгашидаги Ўзбекистон “Адолат” СДП депутатлик гуруҳи аъзолари ҳам муайян натажаларга эришмоқда.\nЖорий йилда депутатлик гуруҳимиз аъзолари томонидан жойларда фуқароларни ўйлантираётган масалалар, аниқланган муаммоларга ечим топиш мақсадида мутасадди ташкилотларга 26 та депутатлик сўрови киритилиб, шундан 22 таси ижобий ҳал этилди, фуқароларнинг манфаатлари рўёбга чиқарилди. Қолган депутатлик сўровларида келтириб ўтилган масалалар бўйича ҳамкорликдаги саъй-ҳаракатлар давом этмоқда.\nТуманимиз марказидаги “Амир Темур” маҳалласида яшовчи фуқаролар билан юзма-юз мулоқот чоғида Гулнора Сайфиева ва Зебо Очилова тадбиркорлик билан шуғулланиш истаги борлигини айтиб, кредит олиб, паррандачиликни йўлга қўйишда ёрдам беришимизни сўрашди. Халқ депутатлари туман Кенгаши депутати Инобат Қўзиева уларнинг ташаббусини қўллаб-қувватлаш мақсадида мутасадди ташкилотларга депутатлик сўрови киритди. Ташаббуслар рағбатлантирилиб, Гулнора Сайфиева ҳамда Зебо Очилованинг ҳар бирига “Агробанк”нинг туман филиалидан 7 миллион беш юз минг сўмдан кредит ажратилди.\nЖорий йилнинг май ойида “Шерали” сайлов округи ҳудудидаги “Капирин” қишлоғи хонадонларида бўлиб, аҳоли билан юзма-юз мулоқот уюштирганимизда фуқаролар қишлоқда ички йўллар носозлиги, бандлик масаласида муаммолар борлигини баён этишган эди. Ушбу камчиликларни бартараф этиш учун дастлаб туман бандликка кўмаклашиш маркази раҳбари Фахриддин Ирназаровга депутатлик сўрови юбордик.\n“Капирин” қишлоғида истиқомат қилаётган фуқаролардан Азим Турдиев, Худойберди Юсупов, Жалол Чоршанбиев, Даврон Турдиев, “Янгикент” маҳалласида яшовчи Бахтиёр Жамолов, Элбурус Раҳимов ва бошқа шу каби 20 нафарга яқин ишсиз фуқаролар қурилиш ишларига ва тадбиркорлик шохобчаларига жалб этилиб, ишга жойлаштирилди. Туман пудрат таъмирлаш фойдаланиш корхонаси раҳбарига йўлланган депутатлик сўрови ўрганилиб, кўп ўтмай амалий натижаларга эришилди. Айни кунларда йўлсозлар “Қўштепа” МФЙдаги “Жонбулоқ” қишлоғининг 4 километрлик ички йўлларида таъмирлаш ишларини тугатиш арафасида, шунингдек, “Чаноқ” қишлоғида ҳам 2 километрлик ички йўллар жорий таъмирланмоқда.\nШу йил 14 апрель куни “Шерали” қишлоғида яшовчи олий маълумотли ёшлардан Раҳмон Азимов ва Аббос Мавлонов доимий иш билан таъминланишда амалий ёрдам сўраб, депутатлик гуруҳимизга мурожаат қилишди. Ушбу мурожаатга асосан гуруҳимиз аъзоси Раъно Бердиева ва туман партия кенгаши раиси Камолиддин Камолов фуқароларни ўйлантираётган масалага ечим топиш чораларини кўришди. Натижада “Интир инжиниринг” қурилиш компаниясида 2019 йилнинг 13 май куни Р.Азимов электромонтаж устаси, А.Мавлонов техника хавфсизлиги бўйича муҳандис этиб ишга қабул қилинди.\nПартия депутатлари июнь ойида “Тожик” қишлоғида яшаётган аҳоли ҳолидан хабар олиш мақсадида уйма-уй юриб, фуқаролар билан мулоқотга киришганларида кам таъминланган ва ногиронлиги бўлган Салима Қаюмова ва Феруза Раҳмонова моддий ёрдамга эҳтиёжлари борлигини маълум қилишди. Бу хайрли ишга ҳомийларни жалб этдик ва С.Қаюмова, Ф.Раҳмоновага моддий кўмак кўрсатилди.\nДепутатлик гуруҳимиз аъзолари Отабек Бозоров ва Раъно Бердиева апрель-май ойларида “Камалак” болалар боғчаси ва 29-умумтаълим мактабларидаги синф ўқувчилари сонининг санитария-гигиена талабларига мослиги, давомвт, ичимлик суви ҳамда умумий дори-дармонлар билан таъминланганлик даражаси каби масалаларни ўрганишган эди. Ўрганишларда мактаб ва боғчаларда бир қатор камчиликлар мавжудлиги аниқланди. Шуларни назарда тутиб, жумладан, туман мактабгача таълим бўлими раҳбарига депутат Раъно Бердиева депутатлик сўрови юборди. Натижада “Камалак” болалар боғчасида ичимлик суви ва дори-дармонлар билан таъминланганлик ҳолати яхшиланиб, тарбиячилар тумандаги энг намунали “Пахтаой” мактабгача таълим муассасасида ибратли тажрибаларни ўрганишди.\nЯна бир хайрли ташаббусимиз қўллаб-қувватланиб, шу йил 25 февралда туман ҳокимлиги ер захирасидан 78-умумтаълим мактаби учун 5 гектар ер ажратилди, ҳашар йўли билан 2500 туп олма, олхўри, ўрик, бодом сингари мевали дарахт кўчатлари ўтқазилди. Боғдаги ниҳолларни парвариш қилиш учун Ражаб Одинаев, Нурбек Одинаев ва Раҳим Одинаев жалб этилиб, улар муқим иш ўрни билан таъминланди. Келгусида янги боғ ҳосилидан келган даромад 78-умумтаълим мактабининг иқтисодий таъминотига, бу ерда меҳнат қилаётган боғбонларнинг оилалари фаровонлиги учун сарфланади.\nЖорий йилнинг март ойида депутатлик гуруҳимиз аъзолари одамларнинг дарду ташвишини тинглаш, муаммоларни ҳал этишга кўмаклашиш мақсадида “Тожик” ва “Даштобод” қишлоқлари аҳолиси билан мулоқот ўтказишди. Фуқаролар икки қишлоқни бир-бирига боғлаб турувчи кўприкни сел олиб кетгани боис бир талай қийинчиликлар юзага келганини билдиришди. Тез кунда депутатлик гуруҳимиз аъзолари тумандаги мутасадди ташкилотларни жалб этган ҳолда хайрли ишни бошлашди. Аҳоли ва кўнгиллилар ёрдамида ҳашар йўли билан апрель ойидаёқ замонавий кўприк барпо этилди.\nТуманимиздаги “Савбоғ”, “Амир Темур” МФЙлари, “Шерали”, “Каприн”, “Дашнобод”, “Тожик” қишлоқлари аҳли билан учрашувларда таъмирталаб бўлиб қолган ички йўллар, айниқса, ўқувчиларнинг мактабга қатнашида ноқулайлик туғдираётгани ҳақида мурожаат қилишди. Туман ободонлаштириш бошқармаси бошлиғига депутатлик сўрови юборилгач, амалий ишлар бошлаб юборилди. Шу кунларда мазкур ҳудудларда ички йўлларни обод этиш ишлари давом этмоқда.\nхалқ депутатлари Ғузор тумани Кенгашидаги


-Ҳали миш-мишдан иборат бўлган нарсани қандай қилиб муҳокама қиласизлар, бу Олий мажлисми ёки милициями? Қанақа қўмита сизлар, призидиумга талаб қўясизлар? Ўзларингни ким деб ҳисоблаяпсизлар? Шаҳар бедарвоза қолдими?\n-Ислом ака, бу қанақа миш-миш бўлиши мумкин?,-дедим,-асосий манба шу ерда-ку? Ўзбекистон халқ депутатига суиқасд қилинадию биз индамасдан қараб тураверишимиз керакми? Мўрод Жўраев Тошкентга келиб, дарҳол бизнинг ёнимизга эмас, сизнинг ҳузурингизга бориб, воқеани айтиб бермоқчи бўлган. Сиз эса уни ярим кун куттириб, қабул ҳам қилмаганингиздан кейин биз масалани қўмитада муҳокама эттик. Ички ишлар вазирини чақирсак, унга “бормайсан” деб айтибсиз. Қўмита мажлиси ҳақида телевидение тайёрлаган хабарни ҳам тўхтатибсиз…\nКаримов “еб қўйгудек” бўлиб термулиб қолди. Кўзларида ғира-шира табассум пайдо бўлди. Бу қаҳрнинг заҳарханда бир шакли. У гапларимни эшитмаяпти, деб ўйладим ва гапдан тўхтадим. Аммо у эшитиб турган экан, дарҳол жавобга ўтиб:\n-Менинг вазифам халқни ваҳимага солмаслик,-деди,- ҳали ўрганилмаган, билинмаган ишни қандай қилиб матбуотга чиқариш мумкин?\n-Ислом ака, Қаршидан бу ишни ўрганамиз, деб йўлга чиққанларни ортга қайтариш ҳақида буйруқ берибсиз-ку?!-деди Мурод.\nБизни Каримов чақирмасдан олдин биргаликда Қаршига телефон қилгандик. Вилоят ички ишлар бошқармасининг вакиллари йўлдан қайтишганини айтишганди.\nМурод Жўраев шу куни Тошкентга Ошкоралик қўмитасининг ва “Ташаббус” гуруҳининг мажлисларига келиши керак эди. Аммо етиб келолмади. У тушдан кейин кириб келди ва ўзига суиқасд қилинганини айтиб берди. Бунга қадар у қонунчилк қўмитасининг котиби Тошпўлат Жўраевга телефон қилиб бўлган воқеа ҳақида ахборот берган ва Каримов қабулхонасида кутиб ўтирганини айтган. Биз Тошпўлатдан маълумот олиб, Муроднинг келишини кутаётгандик.\nНомаълум киши ёки кишилар саҳар соат бешда у ётадидан хонанинг деразасидан унинг ётоғини ўққа тутишган. Унинг ўзи бу ҳақда мажлисимизда қуйидагиларни айтди׃\n-Шу хонада ётишимни ва ҳар куни соат олтида уйғонишимни билишган. Аммо шу куни Тошкентга келадиган бўлганим учун уйқум қочди ва анча вақт ҳар икки мажлисда айтадиган гапларимни ўйлаб ётдим. Соат бешдан бироз олдин ўрнимдан туриб, ташқарига чиқдим. Бирдан ўқ товушини эшиттим. Хонамга югуриб кириб чироқни ёқдим. Ётадиган тўшагимни чўтлаб отишибди. Хайриятки, умр йўлдошим бошқа хонада болалар билан бирга эди. Кичкинамизнинг бироз тоби йўқ эди…Хуллас, дарҳол ҳамма ёққа хабар қилдим ва ўзим яширин йўл билан аэропортга етиб бориб, Тошкентга учдим. Доим дарҳол қабул қиладиган Каримов бу сафар негадир умуман қабул қилмади. Одамлар оддий масалалар билан кириб-чиқиб турдилар, аммо менга фақат туш пайтида кетаверишим кераклиги, лозим топилганда чақирилишим мумкинлигини айтишди.\nМуборак шаҳар ижроия қўмитасига қаттиқ босқилар бўлаётганди ва биз бу масалани кенгайтирилган мажлисларда муҳокама қилиб, сессияга олиб чиқишни режалаштирган эдик.\nМажлис пайтида масала шу нуқтага келганда танаффус эълон қилдик. Қўмитамиз раиси Эркин Воҳидов “Ошхонада парҳез овқат йўқ, уйга бориб келишим керак” деб кетиб қолди ва тушдан кейин қайтмади.\nМажлисни яна ўзим ўтказдим ва Бош прокуратура ҳамда Ички ишлар вазиридан дарҳол бу ҳақда маълумот беришни, Олий Кенгаш президиумидан эса шошилинч равишда мажлис чақириш, масалани ўрганиш юзасидан комиссия тузишни сўрадик. Орадан кўп ўтмай Каримов чақирди. Мана энди у худди шу мажлисга шаъма қилаётганди.\nКаримовнинг ўзини тутиши ва масалани босди-босди қилишга уринишидан у бу ҳақда олдиндан хабари бор, шекилли, деган фикр келиб чиқарди. Ё унинг ўзи бевосита топшириқ берган ёки шундай бир “ташаббус” билан келганларга “бўпти” деб юборган деб ўйладим.\nКейин Муроднинг айтишича, Каримов унга “Сени йўқотиб юбораман” деган экан. Бу гапни ўзим ҳам эшитганимда, Муроднинг гаплари ёдимга тушганди.\nМурод Жўраевнинг ота-боболари Туркманистонда туғилган, ўзи эса болалигидан бошлаб Қашқадарёда ўсган.\nҚайта қуриш ва ошкоралик йилларида Муборак шаҳрида коммунистик партия зиддига юриб, бур гуруҳ мустақил фикрловчилар билан сайловда шаҳар кенгашига номзодларини қўядилар. Мурод Жўраевнинг ўзи Ўзбекситон халқ депутатлигига ҳам номзод бўлади ва сайланади.\nҚашқадарё “обкоми”нинг биринчиси Ислом Каримов бу “ўзбошимча”лар майдонга чиққанда Ўзбекистон Коммунистик партиясига биринчи котиб бўлганди.\nМурод Жўраега “Номзодингни ол!” деб буйруқ беради, аммо у кураш йўлидан қайтмайди. Муборакда озодликнинг ҳур учқунлари кўзга ташлана бошлайди. Шаҳар кенгаши фидокорлари эркин телекўрсатувлар берадиган маҳаллий, мустақил теле-канал очишади. Халқ билан очиқ мулоқот бошланади. Мурод Жўраевнинг ижроқўм раислигига сайланиши Каримовни ғаззабга солади. Район партия комитетига бу “жўжахўрозлар”нинг таъзирини бериш топширилади.\nМуборак шаҳри айни пайтда Муборак туманининг маркази ҳам бўлгани учун коммунистик партиянинг туман қўмитаси уларга қарши кураш бошлайди. Вилоят кучлари уларга қарши сафарбар этилади. Улар эса шаҳар прокуратураси ва ички ишлар бўлимини “партиядан холи ташкилотлар” деб эълон қиладилар.\nБунга қарши ҳукумат уларнинг телевидениесини ёпиб қўяди.\nИслом Каримов топшириғи билан бу “ўжар”лардан” қутулиш учун шаҳар кенгашини тугатиш ҳақида қарор қилишди. Кенгаш раиси Ўзбекистон халқ депутати Мурод Жўраев ишсиз қолди. Уни қувғинга олишди.\nШу кунлари у Тошкентга келиб-кетиб юрди. Унга ўзим ишлаётганим ЭРК партиясига аъзо бўлишни, курашни биз билан бирга давом эттиришни таклиф қилдим. У, “Йўқ” деди. “Сизлар билан ҳамкорлик қилсамда, лекин партияга кирмайман” деди.\nКейинчалик у қамалгач, уни ҳам “ЭРК партияси аъзоси” деб эълон қилишди. У судда “Мен ЭРК партиясига аъзо бўлган эмасман” деса-да бунинг зиддига “У аъзо эди” деб баёнотлар берилди ва бу Каримовга жуда қўл келди.\nҚатағон авжига минган паллада биз Мурод Жўраев билан Боку шаҳрида шоир Ёдгор Обид турган уйда учрашдик. кейин Туркияга кетдик.\nМен Истанбулда қолдим. Мурод келиб-кетиб юрди.\nОиламни олиб келиш учун Бокуга кетдим. Чунки Самарқандда умр йўлдошимни суд қилишаётган ва болалар тақдири ҳақида ҳам ўйлашим керак эди.\nМуродни Каримовнинг собиқ маслаҳтчиси Анвар Олтойлининг синглиси Сухайлонинг турмуш ўртоғи номига Алматида олинган квартирага юборишган экан.\nМурод содда эди, десам янглиш бўлади. У жасоратли эди. Аммо бу кўзи очилмаган жасорат . Ўзини оловга ҳам, ўтга ҳам ураверадиган бир жасорат.\nБундан бироз олдин Муроднинг 14 ёшлардаги ўғли касалхонада сирли равишда оламдан ўтди. Уни танирдим, шеърларимни ёдлаб, хиргойи қилиб юрарди. Айниқса, Амир Темур ҳақидагиларни “Ашула қилиб айтаман”, дерди. Жуда одобли ва қобилиятли бола эди. Уни йўқотиш, бу оғир дард Муродни анча букиб қўйганди.\n“Ўғли ўлса келади ва ушлаймиз” деган миршабларнинг режаси амалга ошмади. Аммо уни Алматидан ушлаб кетишди. Эшикларни синдириб киришган ва калтаклаб, беҳуш қилиб, қопга солиб, қопни машина моторининг устига ташлаб олиб кетишган. У кейин судда вужудидаги куйган изларни кўрсатганда ҳам Каримовнинг малайлари этиборга олишмаганди.\nУни ушлашган кун 1994 йил 17 апрел. Тасодифни қаранг, бир йил олдин 17 апрел куни мени ушлашган эди. Билмадим, балки 17 апрел Каримов учун қандайдир маънога эга кунмикан?\nМурод Жўраевнинг қамоқ муддати битишига саноқли кунлар қолганда ёки умум авф эълон қилиниши билан унга яна бир жазо берилиши одатга айланди.\nМаълумотларга кўра сўнгги авф чиққан кунлар унга “Кўкрагингга исмингни кичикроқ ҳарфлар билан ёзибсан” деб жазо беришибди.\nУндан олдин эса “Мадҳияни айтганда бошингни эгиб турдинг!” деб айб қўйишган.\nУ қамоқдан чиқарган бир хатида “Энди шу ерда ўлиб кетсам керак” деган.\nЙўқ, Мурод, халқнинг муроди зиндонда ўлмаслиги керак!\nFiled under: 1.BOSH SAHIFA, IAK | Tagged: Мурод Жўраев, Islom Karimov, Jahongir Mamatov, Murod Jo'rayev |


КНАУФ МП 75 машина штукатуркаси – сифатли таъмир гарови\nBosh SahifaBlogКНАУФ МП 75 машина штукатуркаси – сифатли таъмир гарови\nЗамонавий технологиялар ҳаётимизнинг барча жиҳатларини ўзгартирмоқда, қурилиш ҳам шу жумладан. Таъмирлаш-пардозлаш ишлари бажарилишининг сифати ва тезлигига талаблар ҳам ўзгарди. КНАУФ компанияси илм-фан ва техника уйғунлигига эътибор бериб, анчадан бери пардозлаш ишларини модернизациялаш борасидаги энг янги ишланмаларни муваффақиятли қўллаб келмоқда ва қудратли PFT юқори унумдор штукатурка станцияларини ва турли ёрдамчи агрегатларни ишлаб чиқармоқда.\nАвтомат штукатуркалаш машинаси – унумдорлиги юқори бўлган, катта миқёсдаги пардозлаш ишларини қўл меҳнатини минимумлаштирган ҳолда амалга оширишга қаратилган мосламадир. Қоришмаларни аралаштириш ва узатишни амалга оширувчи штукатурка станцияси штукатуркалаш-бўяш ишларини анча тезлаштириш, аралашмаларнинг оқилона қўлланилишини таъминлаш ва объектни фойдаланишга топшириш муддатларини қисқартиришни таъминлаш имконини беради.\nКНАУФ PFT конструктив бажарилганлиги, юқори унумдорлиги, материал узатишдаги босими билан ажралиб туради. Бу ҳали ҳаммаси эмас: деярли барча замонавий штукатуркалаш станцияларини мобиллик, функционаллик ва муайян шароитга мослашувчанлик каби сифатлар бирлаштириб туради. КНАУФ PFT мосламалари турли кўламда фаолият юритувчи қурилиш-таъмирлаш фирмаларида барқарор талабга эга. Анъанавий усулга қараганда, деворларни машинада штукатуркалаш материаллар сарфини камайтириш, якуний натижани яхшилаш, самарадорликни ошириш ва ишни енгиллатиш имконини беради.\nТўғри штукатуркаланган деворлар тартибли ва нафис кўринади. Яқингача текис юзага эга бўлиш учун анча куч ва маблағ сарфлаш керак бўларди. Энди эса, замонавий технологиялар туфайли, штукатуркалаш ишларида вақт, куч ва пулни тежаш мумкин.\nКНАУФ МП75 машина штукатуркаси – машина усулида амалга ошириладиган штукатуркалашнинг энг машҳур усулларидан биридир. У юқори адгезияли (деворга бирикиши кучли), универсал қуруқ штукатурка аралашмаси бўлиб, экологик тоза табиий минерал – гипс ва полимер қўшимчаларга асосланади. Материал инсон учун зарарли таркибий қисмларга эга эмас. Бундан ташқари, у хонадаги намлик режимини мувофиқлаштиришга қобил, бу билан хонада қулай микроиқлимни яратади. У билан деворларни ҳам, шифтни ҳам бирдек муваффақиятли штукатуркалаш мумкин. Бир қатламли машина штукатуркасининг сифати цемент-қумли ўхшашлариникига қараганда анча яхшидир. КНАУФ МП75 бир вақтнинг ўзида штукатуркалаш ва шпаклёвкалаш, декоратив унсурлар яратиш, фақат таъмирлаш эмас, балки қайта тиклаш ишларини ҳам ўтказиш имконини беради.\nАралашмани исталган қаттиқ юзаларга суртиш мумкин: ғишт, бетон асослар, шунингдек цементли штукатурка юзасига ҳам. МП 75ни самарали қўллаш учун КНАУФ PFT G4 штукатурка машинасидан фойдаланиш тавсия этилади.\nКНАУФ МП75 штукатурка аралашмаси билан ишлаш жараёни:\nЮзани кирлардан тозалаб, қуритиш ва грунтовкалаш керак бўлади. Кучли шимиб оладиган асослар, масалан, силикат ғишт ёки газ-бетонга КНАУФ Грундирмиттель ёки КНАУФ Ротбанд-Грунд грунтовкаси билан ишлов берилади (сувда 1:3 нисбатда эшилтирилади). Кам шимадиган юзалар (бетон, цемент асос, пенополистирол)га Бетонконтакт суртилади. Грунтовканинг қуриш вақти 6 соатдан 24 соатгача. Қуриётган грунтовкага чанг тушмаслигига алоҳида эътибор бериш керак бўлади!\nЮзага, порциялаб (ҳар 30 см.да), маёқлар учун маҳкамлаш аралашмаси сифатида, МП 75 суртилади. Маёқлар орасидаги масофа ишчи қоида узунлигидан ошмаслиги керак. Кейин ҳимоя бурчак профиллари ўрнатилади. МП 75дан озгина бурчак профилларга, масофаси 30 см.дан ошмайдиган қилиб суртилади.\nМП 75 штукатурка машинаси бункерига солинади ва келадиган сув сарфи ишлаб чиқарувчи томонидан штукатурка консистенцияси учун тавсия этиладиган даражада белгиланади.\nМеханик усулда юза штукатуркаланишида қуйидаги талабларга риоя этиш лозим:\nАралашмани узатувчи пистолет ишчи юзасига перпендикуляр равишда, ундан 20–30 см нарида ушланади;\nСуртиладиган штукатурка қатламининг қалинлиги пистолет ҳаракати тезлиги билан бошқарилади: пистолет қанча тез ҳаракатланса, штукатурка қатлами шунча юпқа бўлади;\nШтукатурка суртишни юқори чап бурчакдан чапдан ўнгга ва тепадан пастга қараб бошлаш керак.\nШифт юзаларини штукатуркалашда штукатурка қатлами 15 мм.дан ошмаслиги керак. Аралашмани деразага қарама-қарши томондаги бурчакдан бошлаб берган маъқул.\nШлангдаги аралашма 15 дақиқадан узоқ қолмаслиги керак.\nСепилгандан кейин 2 соат давомида штукатурканинг ёпишиши рўй беради. Ушбу вақт оралиғида, металл трапециясимон рейка ёрдамида, штукатуркаланган юзани текислаш амалга оширилади. Аралашманинг ортиқчалари кичик шпатель билан олиб ташланади. Юзани бўяшга ёки обой ёпиштиришга тайёрлашда текислашдан 15 дақиқа кейин юза яхшилаб сув билан ивитилади ва қаттиқ губка ёки намат ишқалагич билан ишқаланади. Жилосиз юза пайдо бўлгунига қадар штукатуркани кенг ҳаракатлар билан энли шпателда текисланади. Ялтироқ юзага эришиш учун қуруқ аралашма ёпишишидан кейин камида 5 соат ўтгач, қайта намланади ва ишқаланади.\nКГАУФ МП 75 гипсли штукатуркаси билан штукатуркаланган юза силлиқ бўлиб қолади ва қалин қатлам қилиб суртилганда ҳам ёрилиб кетмайди. Энг муҳими – штукатуркаланган юза қўшимча шпаклёвкалашга муҳтож эмас. КНАУФ-МП 75 гипсли штукатуркаси сарфи анъанавий цементли-қумли штукатурка аралашмаларига қараганда 2 баробар тежамлидир. Бинобарин, материаллар ва меҳнат тежамкорлигига эришиш очиқ-ойдиндир. Ўртача, 4 кишидан иборат бригада бир сменада 200 кв.м. юзани Кнауф МП 75 гипсли штукатуркаси билан штукатуркалай олади. Бу қўлда бажаришга қараганда 3–4 баробар кўпроқдир.


ҚЎШМА КОРХОНА МАҲСУЛОТЛАРИ ҚИРҒИЗИСТОНГА ЭКСПОРТ ҚИЛИНМОҚДА\nСамарқанддаги “Бритиш Американ Тобакко — Ўзбекистон” қўшма корхонаси йирик узоқ йиллик танаффусдан сўнг яқиндагина ўз маҳсулотлари экспортини йўлга қўйилди. Маҳсулот ортилган дастлабки юк машиналари Қирғизистон Республикаси сари йўл олди.\nТаъкидлаб ўтамиз, мамлакатимизда “Бритиш Американ Тобакко – Ўзбекистон”ўзбек-британ компанияси 1994 йилда давлат иштирокидаги қўшма корхона сифатида ташкил этилган. 24 йиллик ишлаб чиқариш фаолияти давомида соҳа модернизацияси учун 400 миллион АҚШ доллари миқдорида инвестиция киритилган. Айни кунларда қўшма корхона мамлакатдаги йирик солиқ тўловчилардан бири бўлиб, бу ерда 1200 дан зиёд ходим муқим иш ўрнига эга. Шунингдек, ЎзБАТ 600 дан ортиқ фермер, Самарқанд вилоятидаги етти мингга яқин тамаки етиштирувчи хўжаликлар билан ҳамкорликда иш юритиб келмоқда.\nКомпания мутахассисларининг таъкидлаб айтишича, қўшма корхона маҳсулотига бир йилда 15 миллион АҚШ долларилик талаб бор.


«Бош консулхона олдида тўпланиб талаблар қўйиш масалани ҳал қилмайди» - ТИВ Туркиядаги фуқароларга мурожаат қилди\nЎзбекистон 17:02 / 26.03.2020 18111\nТашқи ишлар вазирлиги Ахборот хизмати раҳбари Авазбек Ҳожиметов Туркия, хусусан, Истанбул шаҳридаги вазият кескинлигича қолаётганини қайд этиб, бугунги кунда Истанбулдаги Бош консулхона Ўзбекистонга қайтмоқчи бўлган фуқаролар рўйхатини тузиб, уни ТИВга юбориш ишларини амалга оширишини маълум қилди.\nМаълум қилинишича, ушбу рўйхат ҳар кунги мурожаатлар асосида янгиланиб, тўлдирилади ва ваколатли идораларга, хусусан Республика махсус комиссиясига, Транспорт вазирлиги, Соғлиқни сақлаш вазирлиги, Фавқулодда вазиятлар вазирлигига ва миллий авиакомпанияга юборилади. Ушбу идоралар ҳамкорликда чартер рейсларини амалга ошириш ва ташкилий масалаларни ҳал қилади.\nИстанбул шаҳридан 21 ва 24 март кунлари чартер рейслари амалга оширилган ҳамда 500га яқин ватандош Ўзбекистонга қайтарилган.\n«Истанбулдаги Бош консулхона олдида тўпланиб, дипломатлар ваколатига кирмайдиган турли талаблар қўйиш (зудлик билан чартер рейсини ташкиллаштириш) билан масалани ҳал қилиб бўлмайди, вазият таранглигича қолаверади», дея Аваз Ҳожиметовнинг сўзларини келтирмоқда Kun.uz мухбири.\nИстанбулдаги Ўзбекистон Бош консулхонасига +90 537 668 49 60 рақами орқали WhatsApp ва Telegram мессенжерларидан фойдаланган ҳолда мурожаатларни юбориш мумкинлиги эслатилди. Бунинг учун мурожаатдан ташқари, паспорт ва агар мавжуд бўлса авиачипта нусхаси юбориш талаб этилади.\nТИВ Туркиядаги ўзбекистонликларга мурожаат қилар экан, бироз сабрли ва матонатли бўлишга, тинчлик ва осойишталикни сақлашга чақирди.\n«Бугунги оғир вазият нафақат Ўзбекистонда, балки бутун дунёда кузатилмоқда. Ҳатто, йирик ривожланган давлатлар ҳам фалаж ҳолига келиб, муаммони ҳал қилишда катта қийинчиликларга дуч келмоқда.\nБаъзи давлатлар, ўз фуқароларини қабул қилишдан ҳам бош тортмоқда. Шунга қарамай, хорижий давлатлар фуқаролари вазиятни тўғри баҳолаб, ўз ҳукуматларига дастак бўлмоқда ва ортиқча муаммо келтириб чиқармасликка ҳаракат қилмоқда.\nМамлакатимиз ҳам албатта бу оғир дамлардан ўтиб олади. Биз буюк аждодлар авлодимиз, бундан ҳам қийин ва машаққатли дамларда ғуруримизни, маданиятимизни йўқотмасдан қийинчиликларни матонат билан енгиб ўтган халқмиз. Ўзлигимизни йўқотмасдан, саросимага тушмасдан, сабр ва қаноат билан вазиятни идрок қилиб, оғир босиқлик билан мавжуд ҳолатга ёндашишга ундаймиз», дейди ТИВ расмийси.


Истанбулдан Фарғонага чартер рейс билан учиб келган фуқаро инсультдан вафот этди - zarnews.uz\nИстанбулдан Фарғонага чартер рейс билан учиб келган фуқаро инсультдан вафот этди\nБугун, 25 март куни эрта тонгда “Истанбул – Фарғона” авиарейси орқали олиб келинган 244 нафар Ўзбекистон фуқаролари карантинга олинди.\nУшбу чартер рейс билан учган 63 ёшли, ногиронлиги мавжуд фуқаро Ф.нинг аҳволи самолётда оғирлашган. Унда юрак етишмовчилиги, оёқ ва қўлларида ҳаракатсизлик кузатилган. Бу ҳақда хабар олингач, Фарғона шаҳар ҳалқаро аэропортига махсус жиҳозланган реанимобил тез тиббий ёрдам машинаси ўз вақтида етиб келган.\nСоғлиқни сақлаш вазирлиги жамоатчилик билан алоқалар бўлими хабарига кўра, унга бош мияда қон айланишининг ўткир бузилиши, ўткир юрак етишмовчилиги ташхиси қўйилган. Айни пайтда суд-тиббий экспертизаси ўтказилмоқда.\nБошқа йўловчилар Олтиариқ туманидаги “Қизилтепа” сиҳатгоҳига жойлаштирилди.\nҲозирги кунда ушбу муассасада жойлаштирилганларнинг барчасини соғлиги тиббиёт ходимлари томонидан белгиланган тартибда назоратга олинган.\nКраснодардан Тошкентга чартер авиақатнови амалга оширилади


Ўртоқлик учрашуви. "Бунёдкор" "Алай"ни йирик ҳисобда мағлубиятга учратди / CHAMPIONAT.asia\n19:15Виктор Кумиков: "Рақиб фэйр-плейга риоя қилмади" 9 18:53Ла Лигадаги навбатдаги сенсация. 5та ўйиннинг барчасида мағлуб бўлган "Алавес" "Атлетико"дан устун келди! 21 18:47Ансу Фати: "10-рақам - бу босим, аммо "Барса"да ўйнашнинг ўзи босимни англатади. Бу дунёнинг энг зўр клуби" 20 18:32АПЛ. "Манчестер Юнайтед" пенальтидан тўп киритолмаган ўйинда "Астон Вилла" ғалаба қозонди 147 18:30Суперлига. "Пахтакор" - "Турон" 1:1 (матнли трансляция) 10 18:28"Қўқон-1912" - "Андижон" 1:1. Highlights 9 18:22Эден Азар учун Лондон клуби даъвогарлик қилмоқда, бу "Челси" эмас 8 18:20АПЛ. "Манчестер Сити" сафарда "Челси"ни таслим этди 125 18:16ЎФА навбатдаги ҳисобот-сайлов конгресси қандай ўтди? Томоша қилинг 1 18:00А Серия. "Милан" "Специя" меҳмони бўлмоқда (онлайн ҳисоб) 8 18:00Суперлига. "Андижон" Қўқонда сўнгги сонияларда белгиланган пенальти эвазига ғалабани қўлдан чиқарди 79 17:48ЎФА ҳисобот-сайлов конгрессидан ГАЛЕРЕЯ 2 17:24Ўзимизнинг карикатура: Ўзбекистон Эронга 8та гол урди 12 17:12А Серия. "Специя" - "Милан". Мальдини илк бор асосий таркибда 8 17:00Olamsport: Гандболчиларимиз жаҳон чемпионатига йўл олишди, Жошуа - Усик жанги трансляцияси ва бошқа хабарлар 0\nЎртоқлик учрашуви. "Бунёдкор" "Алай"ни йирик ҳисобда мағлубиятга учратди\n24 июл 23:12\nТеглар : БунёдкорАлай\nТошкентнинг "Бунёдкор" жамоаси иккинчи даврага тайёргарлик доирасидан ўрин олган навбатдаги ўртоқлик учрашувида майдонга тушди.\nҚирғизистоннинг "Алай" клуби рақиблик қилган учрашувда "Бунёдкор" йирик 4:1 ҳисобидаги ғалабани тантана қилди. Голларга Фаррух Икромов, Авазбек Ўлмасалиев, Иброҳим Томива ва Нурилло Тўхтасиновлар муаллифлик қилишди. Меҳмонларнинг ягона тўпини ўзбекистонлик футболчи Идрис Бикмайкин киритди.\nАйтиб ўтиш жоиз "Алай" клуби юртимизга катта делегация билан ташриф буюрди. Бугун клуб делегацияси "Бунёдкор" академиясида бўлиб, яратилган шароитлар, майдонлар, машғулот заллари билан яқиндан танишишди. Учрашув якунлангач икки томон ўзаро дўстлик алоқаларини йўлга қўйган ҳолда эсдалик совғаларини алмашишди.\n"Бунёдкор" - "Алай" 4:1\nГоллар: Фаррух Икромов 2, Авазбек Ўлмасалиев 17, Иброҳим Томива 54, Нурилло Тўхтасинов 90 - Идрис Бикмайкин\n"Бунёдкор": 91. Зафар Сафоев, 4. Давронжон Эргашев, 6. Авазбек Ўлмасалиев, 7. Фарҳод Мираҳматов, 9. Фаррух Икромов, 10. Хуршид Ғиёсов, 11. Расул Йўлдошев, 13. Лутфулла Тўраев, 14. Миржаҳон Мираҳмадов, 17. Одил Абдураҳмонов, 30. Абдулла Абдуллаев\nЗахирадан майдонга тушганлар: 3. Диан Талхатов, 8. Санжар Рашидов, 24. Бек Абдуллаев, 37. Муҳаммадодил Қаҳрамонов, 49. Иброҳим Томива, 19. Нурилло Тўхтасинов, 34. Суҳроб Иззатов\n"Алай": 16.Дастан Алибеков, 2. Алишер Мирзоев, 4. Жамшид Қобулов, 11. Элдар Молдожунусов, 13. Идрис Бикмайкин, 14. Марат Ажиниязов, 21. Алмаз Маликов, 23. Санжар Тўрақулов, 24. Манас Карипов, 77. Темур Талипов, 88. Ислам Шамшиев\nЗахира: 1. Азамат Жомартов, 5. Нурлан Уулу, 6. Асадбек Алимов, 10. Нурлан Сарикбаев, 12. Эрлан Машарипов, 18. Жаҳонгир Маҳмудов, 19. Нурдоолот Сталбеков, 22. Орозбек Уулу\n25 июл 10:10:10\nБиз арманларни севамиз. Улар хитрый булишади шунга. Руслар тугри суз булишади\nРоса ростгўй экансиз арманмисиз\n25 июл 00:08:41\nМанга Идрисни уйни екади. Хакикий талант. Факт Узбекистонда миллатчилик бор шунга Киргизда уйнавоти.\nАдашманг Узбекистонда миллатчилик йук айникса футболда. Агар миллатчилик булганда Бабаян, Абрамиплар миллат термасини бошкармас эди гарчи чичиб куйган булса хам.\n25 июл 06:17:55\nСтадионларга мухлислар киритилиши керак Майли эмланганларни. Куп керакли ишларга такик куйилвоти. Оддий мисол номозга мумкинмасде лекин эрталаб кечкурун жамоа транспортидаги одам куплигидан Яна маскаси йук купини уларга мумкин. Номоз мумкинмасде ошхона ходимлари эмланган булса кечкурун ишлаши мумкин. Русланни гапи бор ГДЕ ЗДЕСЬ ЛОГИКА. Калларни ишлатилади кулги булмасдан. Бу кетишда масжидга эмаланганларга рухсат булмаса булди. Справка олиб келсин кейин масжидга кирсин деб. Гап йук. Оптикча гапириш.\nНамозни масчидда эмас уйда ҳам,ўқиса бўлади.Лекин жамоат транспортисиз уйга ва ишга боишни иложи йўқ.Бундай вазиятда динимизда намозни уйда ўқишга руҳсат берилган.\n25 июл 00:15:17\nМенимча ОЛОЙ киргизлар миллий лигасида биринчи уринда булса керак.\n25 июл 00:14:31\n25 июл 00:05:30\n25 июл 00:05:06\nСтадионларга мухлислар киритилиши керак Майли эмланганларни. Куп керакли ишларна такие куйилвоти. Оддий мисол номозга мумкинмасде лекин эрталаб кечкурун жамоа транспортидаги одам куплигидан Яна маскаси йук купини уларга мумкин. Номоз мумкинмасде ошхона ходимлари эмланган булса кечкурун ишлаши мумкин. Русланни гапи бор ГДЕ ЗДЕСЬ ЛОГИКА. Калларни ишлатилади кулги булмасдан. Бу кетишда масжидга эмаланганларга рухсат булмаса булди. Справка олиб келсин кейин масжидга кирсин деб. Гап йук. Оптикча гапириш.\n24 июл 23:17:07\nMehmonni xurmatiyam birtiyn boʻPtide\n24 июл 23:16:38\nЛутфилла Тураев маестро :-)\n24 июл 23:15:43\nБундан буёғига қўшниларимиз Ўзбекистонда машғулот ўтказишни адат қилишса керак.\n24 июл 23:56:18


АҚШ давлати сионистик режимни ҳимоя қилиш мақсадида янги сиёсий ҳаракатларни бошлаган - Parstoday\nАҚШ давлати сионистик режимни ҳимоя қилиш мақсадида янги сиёсий ҳаракатларни бошлаган\nмарт 15, 2017 13:07 Asia/Tashkent\nСионистик режим бош вазири ва АҚШ президентининг махсус намояндаси ишғол этилган сарзаминларида шаҳарчалар қуриш, минтақавий йиғилиш ўтказиш орқали Фаластин мухторияти ташкилоти билан ярашув музокаралар жараёнини қайта бошлаш масалаларини муҳокама қилдилар.\nДушанбе куни АҚШ президенти Дональд Трампнинг махсус намояндаси Джейсон Гринблатт сионистик режим бош вазири Бинямин Нетаняҳу билан учрашиб мулоқот ўтказди.\nБу учрашув эса сионистик режим ва Фаластин мухторияти ўртасида ярашув музокаралар жараёнини қайта тиклашга қаратилган саъй- ҳаракатлар чорчубасида амалга оширилгани айтилади.\nБу эса шу ҳолдадирки, АҚШ ва сионистик режими компьютер тажҳизотлари заминасида 15 миллиард долларлик шатнома имзолашди.\nАммо бундан ҳам муҳмроқ масала ўз таъбири билан Фаластин бўҳрони хусусидаги АҚШ дипломатияси номли Трампнинг ҳатти ҳаракталарини кучайганлигидир. Бу масала АҚШ компаниялари ва сионистик режим ўртасидаги энг йирик иқтисодий шатномага айланган.\nТрампнинг ушбу ҳатти -ҳаракатлари уни сионистик режимни ҳамматомонлама ҳимоя қилишни таъкидлаган сайловлар жараёнидаги шиорларига алоҳида эътибор қаратаётганлигидан далолат бермоқда.\nАммо АҚШ давлатини сиоинстик режимни ҳимоя қилаётгани бу давлатнинг доимий бир сиёсптатидир. Бундай сиёспталар АҚШнинг турли президентлари томнидан давом эттирилган ва энг биринчи галдаги масалалари сифатида АҚШ давлатининг иш дастурида жой олган.\nАҚШнинг айрим президентлари сионистик режимга малайлик қилиш ва хизмат қилишда бошқа президенларга кўра кўпроқ саъй ҳаракат қилишган. Дональд Трамп ҳам АҚШнинг бундай президентлари жумласидандир.\nШубҳасиз сионистларнинг лобистлари АҚШ жомеасида катта нуфузга эгалар. Шу сабабдан АҚШ президентлари сионистарнинг лоббийларни қўшилишлари билан АҚШнинг ички ва ташқи арсаларида ўз сиёсатларини давом эттириш пайидалар.\nАлбатта Дональд Трампни Ўрта Шарқда ярашиш жараёнини янада тезлаштириш ва фаоллаштиришга шошилаётгани Ғарб давалатларини сионистик режимнинг мавқеияти ва позициясига жиддий зарба ва хатар бўлган Интифазани кенгайиб боришидан қаттиқ хавотирга тушганларига бориб тақалади.\nШундай бир шароитда, АҚШ давлат масъуллари яшариш музокараларидан сўз очиб уни қайта бошлаш билан фаластинликларнинг сионистик режимга қарши кураш олиб бориш йўлига тўсиқ яратиш ҳамда сионистик режимни ярашув музтокараларидан суиистеъмол қилиб фаластинликларга нисбаттан жиноятларини ва ёвуз сиёсатларини давом эттириши учун лозим шароитни муҳайё қилишни назарга тутишган.\nАммо сўнгги пайтларда сионистик режимга қарши жорий этилган халқаро санкциялар бу босқинчи режимни илгаригиданда кўпроқ изолюцияда қолиши шунингдек Ғарб давлатларига қарам бўлган бу режим иқтисод системасига жиддий салбий таъсирини етказмоқда.\nСионистик режимга нисбатан қўлланган халқаро санкция ва босимлар бу режимнинг сиёсий, дипломатия, маданиий ва иқтисод тармоқларига салбий таъсирини ўтказган.\nБу заминда сионистик режимнинг этник хавфсизлиги бўйича ўрганишлар маркази сўнгги йилларда жорий қилинган ушбу санкциялар натижасида сионистик режимини 31 миллиард доллар зарар кўрганини маълум этган.\nБМТнинг Ривожланиш ва нажот конференцияси ҳисоботига кўра, Исроилнинг иқтисод системасига билвосита сармоя киритиш ҳажми ҳам олдинги йилларга қараганда 46 фоиз камайган.\nБу масала сиоинстик режимни иқтисодий банкротликка яқинлаштирмоқда.\nШундай бир вазиятда сионистик режимни ҳимоя этишдаги АҚШнинг сиёсий ва иқтисодий ҳатти ҳаракатлари бу босқинчи режимни Фаластин сарзаминларида босқинчилик ва ваҳшиёна сиёсаталарини олиб боришни давом эттиришига яшил чироғ маъносидир десак хато бўлмайди.\nАҚШ давлати ва сионистик режим масъулларининг кетмакет учрашувлари ҳам Ўрта Шарқда фитна ва низоларни кенгайтиришга асосланган сиёсатларини давом эттириш чорчубасида амалга оширилмоқда.\nЕвропа Иттифоқи Ўзбекистон қишлоқ хўжалиги ривожланишига 21 500 000 евро ажратмоқда\nЭрон президентининг АҚШ масъулларига қилган маъноли хитоблари


21st Январь 2019 / Янгиликлар\t/ Comments are Disabled\nЎксик дилларга малҳам, дардманларга дармон улашиш халқимизга хос хусусият саналади. Сирдарё туманидаги 25 нафар эҳтиёжманд оилаларнинг яшаш манзиллари таъмирлаб берилиши, 4 нафар уй — жойга муҳтож бўлган оила вакилларига хонадон берилиши айни қадриятнинг бугунги манзарасидир.\nСайёра Норматова уч қиз -у бир нафар ўғлини ёлғиз тарбиялаб келмоқда. Фарзандларининг бир нафарида туғма ногиронлик бор. Доимий парвариш зарурлигидан муқим бир жойда ишлай олмади. Аҳволини тушунишганида ишлаб юрди. Бироқ, кўпинча мавсумий ишлар билан шуғулланишига тўғри келди. Фарзандлари мактаб, коллежга қатнаб, улғайиб қолишганига қарамай ижара уйларда кўчиб юришдан қутула олмади.\nЯқинда Сайёра Норматова давлатимиз раҳбарининг кам таъминланган оилаларни қўллаб-қувватлашга оид Фармонига мувофиқ 2 хонали уй соҳиби бўлди.\n— Уйга жойлашиб бўлиб, жуда хотиржам бўлдим. Бунақа шинам ва чиройли уйни орзу ҳам қила олмасдим. Барча қулайлик ва жиҳозларга эга экан, — дейди Сайёра Норматова. — Xонадон туман марказида жойлашган, марказий поликлиника, касалхонага яқин ҳудудда эканлиги фарзандимни доимий кўрикдан ўтказишимда қулайлик яратди.\nҚайта-қайта шукрона айтиб, миннатдорчилигини изхор этаётган хонадон эгалари уйни фахр ва ғурур билан кўрсатишди. Қафасда боқилаётган ўн чоғлиқ қуёнларни кўрсатиб “қуёнларимиз ҳам яхши жойлашишди” деб қўйишди. Болаларнинг қуён боқиш ҳақидаги гапларидан билдик-ки, бу борада яхшигина тажриба орттиришибди.\nЯхшилик шундай уруғки, уни қадаганимизда доимо униб чиқади. Ушбу барака уруғлари ўтган йилда Сирдарё вилоятида ҳам салмоқли қадалди.\nЗИЁДА ФХДЁ ХИЗМАТИДАН МИННАТДОР\n2nd Декабрь 2021\nОТА-ОНА АЖРАШГАН БЎЛСА…\nНОТАРИУСНИНГ БИР КУНИ\n20th Октябрь 2021\nАвтомашинани маст ҳолда бошқарган ҳайдовчига жазо муқаррар\n1st Июнь 2020


Алимент қарзини ундириш\nАлимент қарзи алимент тўлаши шарт бўлган шахснинг иш ҳақи ва (ёки) бошқа даромадидан ундирилади.\nИш ҳақи ва (ёки) бошқа даромад етарли бўлмаганда, алимент тўлаши шарт бўлган шахснинг банклар ва бошқа кредит ташкилотларидаги ҳисобварақларида турган пул маблағидан, тижорат ва тижоратчи бўлмаган ташкилотларга шартнома асосида ўтказилган пул маблағидан ундирилади, мулк ҳуқуқининг ўтишига олиб келувчи шартномалар бундан мустасно. Бу маблағ етарли бўлмаганда ундириш алимент тўлаши шарт бўлган шахснинг қонун бўйича ундириш қаратилиши мумкин бўлган ҳар қандай мол-мулкига қаратилади.\nАлимент тўлаш тўғрисидаги келишув ёки ижро варақаси асосида ўтган даврдаги алимент қарзи ижро варақаси ёки алимент тўлаш тўғрисидаги келишув алимент ундириш учун тақдим қилингунга қадар ўтган уч йилдан ортиқ бўлмаган муддат учун ундирилади.\nАгар алимент алимент тўлаши шарт бўлган шахснинг айби билан ундирилмаган бўлса, алиментлар уч йиллик муддатдан қатъи назар, ўтган барча вақт учун ундирилади.\nАлимент қарзининг миқдорини белгилаш\nВояга етмаган болаларга тўланадиган алимент қарзининг миқдори алимент тўлаши шарт бўлган шахснинг иш ҳақи ва (ёки) бошқа даромади миқдоридан келиб чиққан ҳолда алимент ундирилмаган вақт учун ҳисоблаб чиқилади.\nалимент қарзи миқдори


2011-1012 ўқув йилида мактаб остонасини илк бор хатлаган ўқувчилар сонининг кўп экани айтилмоқда.\nСамарқанд шаҳридаги ўрта мактаблардан бири раҳбари тонгги соат 8: 00 да бошланган биринчи қўнғироқ тадбирининг жуда кўтаринки руҳда ўтганини айтди.\n- Тадбир бўлди. Жуда яхши ўтди. Соат 8 да бошладик. 90 та ўқувчи қабул қилганмиз 1-синфга. Учта синф очаяпмиз. Учта синфга бўламиз. Битта рус синфи, иккита ўзбек синфи, деди Самарқанд шаҳридаги ўрта таълим мактабларидан бири раҳбари.\nСуҳбатдошга кўра, 3 синфга 30 нафардан бўлиниб ўқиш бошлайдиган болаларга бу йил ҳам президент совғаси - ичига 12 турдаги ўқув қуроллари солинган мактаб папкаси тарқатилган.\n- Дафтар, ручка, қалам, ўчирғич, чизғич, краска, расм дафтари, она тили дафтари, математика дафтари, мана шулар ва сумканинг ўзи. Фақат китоб йўқ у ерда, дейди мактаб раҳбари.\nАйрим маориф ходимларига кўра¸ янги ўқув йили арафасида бу мактабни республика мактабларининг аксариятига хос бўлган бир муаммо – дасрлик муаммоси ўйлантириб турибди. Бу мақтабда рус тилидаги дарсликлар етишмас экан.\n- Фақат ҳозир рус синфлар бизларда бироз муаммо бўлиб турибди. Дарслик жуда қийин бўлаяпти. Халқ таълимидан беради, ажратади кутубхона бўлими. Кутубхоначимиз бориб олиб келади, дейди Самарқанд шаҳридаги мактаблардан бири раҳбари.\nДарслик муаммоси¸ Озодлик манбаларининг айтишича¸ жуда кўпчилик мактабларга хос. Нафақат рус тилидаги, балки ўзбек тилидаги, айниқса, юқори синфлар учун мўлжалланган дарсликлар борасида кўп мактабларда етишмовчиликлар бор.\nТошкент вилояти Чирчиқ шаҳридаги мактаблардан бирининг жамоаси ҳам шундай муаммо борлиги, аммо улар учун бундан ҳам йирик муаммо – синфлардаги ўқувчилар сонининг кўплиги эканини айтади.\n- Бу йил ҳам мактабимизга 207 нафар ўқувчини қабул қилдик. Бу ўқувчилар 5 синфга бўлиниб, ўқийди. Ҳар бир синфга 40 нафардан тушади ва бу кўп, албатта. Ҳозир белгиланган меъёрга кўра, бир синфдаги ўқувчиларнинг сони 36 нафардан ошмаслиги керак, дейди чирчиқлик ўқитувчилардан бири.\nЎзбекистон Халқ таълими вазирлиги расмий сайтидан олинган маълумотга кўра, ҳозир республикада жами 9 779 та умумий таълим мактаби бор. Жами ўқувчилар сони эса 4¸5 миллиондан ортиқроқ.\nАҳолиси зичроқ бўлган ва бундай ҳудудларда алоҳида йўналишлар бўйича, масалан, рус мактаблари, чуқурлаштирилган ёки алоҳида фанларга ихтисослашган мактаблар етишмагани боис¸ кўп ҳолларда синфларда ўқувчилар сонининг меъёрдан ошиб кетиши кузатилади.\nБундай ҳолларда мактаб жамоаларининг синфлар сонини ошириш ёки янги бино ҳақидаги сўровлари эса, одатан, қондирилмайди.\nЖумладан, Чирчиқ шаҳридаги мактаб жамоаси ҳам йиллар давомида бу масалада шаҳар ва вилоят Халқ таълими бўлимларига мурожаат қилингани, аммо муаммо ечимсиз қолаётганини айтади.\n- Синфларимизнинг ўта зичлиги муаммосини еча олмаяпмиз. Аммо, шунга қарамай шу мактбада ўқийман, деб келган болаларни барибир қабул қилишга мажбур бўлаяпмиз. Ахир ўқиш ёшига тўлган болалар кўп, уларни қайтара олмайсизку! Бизнинг ҳамма синфларимизда ўзи 40 га яқин ёки сал ошиқ бола ўқийди, дейди Чирчиқдаги умумий ўрта таълим мактабларидан бири маъмурияти вакили.\nБола сони кўп бўлган мактабларда эса шунга кўра бошқа муаммолар ҳам бўлади - яна ўша дасрлик масаласи, синфхоналар, ўқув дастгоҳлари, мактабларни иситиш, спорт заллари ва анжомлари ва ҳоказо¸ дейди Озодлик суҳбатлашган маориф ходимлари..\nАндижоннинг Марҳамат туманидаги мактаблардан бирининг Озодликка микрофонсиз сўзлаган ўқитувчиси, баъзан, оддийгина бўр ҳам етишмай қолишини айтади.\n- Бизнинг мактабга бу йил 60 йил тўлди. Янги ўқув йили олдидан муаммоларимиз кўп. Синфхоналаридаги парталаримиз эски, дераза ромлари эскиб кетган. Қишда мактаб ўзи аранг исийди ёки исимайди ҳам. Дераза ва эшик тирқишидан кирган совуққаёқ болаларнинг оёқлари қотиб қолади. Хуллас, дасрлик ё бошқа муаммолардан ҳам аввал болалар совуқда қолмайдиган қилиб мактабларни иситиб беришса, яхши эди, - дейди андижонлик ўқитувчилардан бири.\nЎқитувчилар билан гаплашганимиз сари уларни ўйлантириб юрган бошқа масалалар ҳам чиқиб келаверди.\nЯнги ўқув йили олдидан яна бир орзусини тилга олган чирчиқлик ўқитувчи компютер синфлари ҳақида гап очди.\n- Шу компютер синфлари сонини ошириб беришса ёки ҳеч бўлмаса, комплектларини кўпайтириб берса яхши эди. 1 600 дан ортиқ ўқувчи бор - атига биттагина компютер синфи. Жуда озда бу, дейди чирчиқлик ўқитувчилардан бири.\n2 сенябр куни 2011-2012 ўқув йили анъанавий орзу-ниятлар¸ анъанавий муаммолар билан бошланди.\nШаҳарлик тенгқурларидан фарқли¸ Ўзбекистон қишлоқларида ёзги таътилдан қайтган ўқувчилар олдида, айрим, маҳаллий амалдорлар тили билан айтганда “ватан келажаги учун” бажарилиши керак бўлган “шонли” вазифа турибди¸ у ҳам бўлса пахтани қорли¸ қировли кунларга қолдирмай¸ давлатга йиғиб бериш.\nЎзбекистон ҳукумати муттасил равишда буни инкор қилиб келаётган бўлса-да, ҳар йили ўқув йили бошланиши биланоқ аксар вилоятларда умумий ўрта таълим мактабларининг ўқувчилари ҳам ёппасига пахта даласига ҳайдалади.\nБу жараëнга доир тафсилотларни Озодлик саҳифасида биз билан бирга кузатинг...


Шавкат Мирзиёев Муса Ерниязовнинг қабрини зиёрат қилди — фото - UzNews.uz\nШавкат Мирзиёев Муса Ерниязовнинг қабрини зиёрат қилди — фото\nШавкат Мирзиёев Муса Ерниязов дафн этилган қабристон обод қилинишини таъкидлаган.\nПрезидент Шавкат Мирзиёев 1 август куни Қорақалпоғистонга ташриф буюриб, Муса Ерниязов қабрини зиёрат қилди. Марҳум ҳақига Қуръон тиловат қилинди. Бу ҳақда президент матбуот хизмати хабар бермоқда.\n«Раҳматли Муса оға элни яхши кўрган, ҳалол, пок, ор-номусли инсон эди. У кишига жуда ишонардим, Қорақалпоғистондан кўнглим тўқ эди. Тили, дини, тақдири, ташвишлари бир бўлган ўзбек ва қорақалпоқ халқларининг оғзи бирчилигини қадрларди. Қорақалпоғистонни ривожлантириш, одамларнинг бирини икки қилиш бўйича кўп ишларни бошлаган эдик. Энди бу ишларни, режаларимизни дўстлари билан бирга албатта давом эттирамиз», - деган президент.\n«Бу ерни Қорақалпоғистонга келганлар эҳтиром билан зиёрат қиладиган масканга айлантирамиз.\nШундай ватанпарвар инсонларнинг ҳурматини жойига қўйсак, халқимизга, ёшларимизга намуна бўлади», - дея қайд этган президент.\n“STRAUS HOUSE” таъсисчиси 9 йилга озодликдан маҳрум қилинди\n28 июль, 12:09


ХАЛҚАРО ИНВЕСТИЦИЯВИЙ ФОРУМ САМАРАЛИ БЎЛДИ - Ўзбекистон овози газетаси\nДавлатимиз раҳбари фармойишига мувофиқ 5-6 ноябрь кунлари Тошкентда бўлиб ўтган Халқаро инвестициявий форумда 33 мамлакат фирма ва компаниялари, инвестиция фондлари ва банклар, Жаҳон банки, Халқаро молия корпорацияси, Осиё тараққиёт банки ва бошқа етакчи халқаро иқтисодий ҳамда молия институтларининг 560 вакили, олимлар, экспертлар иштирок этди. ЎзА мухбирлари анжуман қатнашчиларининг фикрларини ёзиб олди.\nБенрд ВУРЛ, «PreTherm Solutions» компанияси менежери (Германия):\n— Ўзбекистоннинг иқтисодий тараққиёти мамлакатда мустаҳкам макроиқтисодий асос яратилганидан далолат беради. Мамлакатингизда хорижий сармоядорларнинг фаол ва эркин иш юритиши учун кенг қулайликлар яратилган.\nКомпаниямиз энергетика соҳасига ихтисослашган. Ўзбекистон муқобил энергетикани ривожлантиришда улкан ютуқларга эришаётганини алоҳида таъкидлашни истардим. Мамлакатингизнинг қуёш энергиясидан фойдаланиш имконияти жуда катта. Ўзбекистон ушбу соҳани ривожлантириш бўйича малакали мутахассисларга ҳам эга. Ўзбекистонлик мутахассислар билан қуёш энергиясидан самарали фойдаланиш бўйича фаол ҳамкорлик қилиш ниятидамиз. Шу боис Тошкентдаги Халқаро қуёш энергияси институти билан қуёш станцияларини барпо этиш бўйича шартнома имзоладик.\nСтефано ЧАМПИОЛИ, «Enerco Distribuzione» компанияси директори (Италия):\n— Ўзбекистоннинг халқаро майдондаги нуфузи тобора ошиб бормоқда. Кўплаб мамлакатларнинг етакчи фирма ва компаниялари юртингизга сармоя киритмоқда. Ўзбекистон ривожланган мамлакатлар ва обрўли халқаро ташкилотлар билан ҳамкорликда қатор истиқболли лойиҳаларни амалга ошираётир. Биз ҳам мамлакатингиз ишбилармонлари билан нефть-газ соҳасида самарали ҳамкорлик қилиб келяпмиз.\nЎзбекистонда тадбиркорликни янада ривожлантириш, энг қулай бизнес муҳитини яратиш, соҳа вакилларига имтиёз ва енгилликлар бериш, уларни ҳар томонлама қўллаб-қувватлаш борасида кенг кўламли ишлар амалга оширилаётир. Халқаро инвестициявий форум доирасида «Ўзбекнефтгаз» миллий холдинг компанияси вакиллари билан ўзаро ҳамкорлик алоқаларини янада мустаҳкамлаш, янги лойиҳаларни амалга ошириш масалалари юзасидан музокара ўтказдик.\nДуран Хуан-РАМОН, «Sercobe» уюшмаси бош директори (Испания):\n— Ўзбекистонда Халқаро инвестициявий форум ташкилий жиҳатдан юксак савияда, кўтаринки руҳда, ғоят самарали ва муваффақиятли ўтди. Унда мамлакатингизнинг сармоявий бозоридаги янги қирралар кашф этилди, ҳамкорлик учун истиқболли йўналишлар белгилаб олинди. Ўзбекистонда хорижий сармоядорлар учун улкан имкониятлар эшиги очилган. Давлат объектлари хорижий ва маҳаллий инвесторларга сармоявий мажбуриятларни қабул қилиш шарти билан «ноль» қийматда таклиф этилаётгани мамлакатингизни изчил ва барқарор ривожлантириш йўлида Ўзбекистон раҳбарияти томонидан олиб борилаётган ғоят пухта, стратегик муҳим саъй-ҳаракатлардандир.\nКўп йиллик тажрибага эга ташкилотимиз саноат ускуналари ишлаб чиқарувчилари — кўплаб йирик компанияларни ўзида жам этган. Ўзбекистон билан янада фаол ҳамкорлик қилишдан манфаатдормиз.


Пайғамбаримизнинг подшоларга ёзган номалари « Ўзбекистон Халқ Ҳаракати\nПайғамбаримизнинг подшоларга ёзган номалари\n27 January 2017 - 8:00\nТАРИХИ МУҲАММАДИЙ — 138\nЮқорида баёни ўтган Ҳудайбия сулҳи ҳижратнинг олтинчи йилида бўлмиш эди. Бу сулҳ тузилгандан сўнгра, орада алоқалар бошланиб, Арабистон йўллари тинчланди. Сўнгра Расулуллоҳ соллаллоҳу алайҳи васаллам Аллоҳ амри билан чегарадош мамлакатларнинг подшоларига нома ёзмоқчи бўлдилар.\n— Ё Расулуллоҳ, подшолар одати, муҳрсиз хатни қабул қилмағайлар. Ўз номингизга муҳр ўйдирмоқ керак, — дедилар.\nАнда Расулуллоҳ олтиндан муҳр ўйдирдилар. Буни кўриб саҳоба бойлари ҳам олтиндан муҳр ясатдилар.\nРасулуллоҳ муҳр узукларини қўлларига тақиб эдилар, шунга қараб бошқа саҳобалар ҳам узукларин қўлларига тақишди. Шу чоғда Аллоҳдан ваҳий етиб:\n«Эй Муҳаммад, олтин тақинмоқ, ипак кийим киймоқ эркак умматларингга ҳаромдур, аммо хотинларга ҳалолдур», деди.\nДарҳол ҳаммалари олтин узукларини қўлларидан чиқазиб ташладилар. Расулуллоҳ соллаллоҳу алайҳи васаллам муҳрларига уч калима: биринчи «Муҳаммад», бунинг устига «Расул», бунинг устига «Аллоҳ» ёзилган эди. Учови қўшилиб «Муҳаммадур Расулуллоҳ» бўлди.\nБу муборак муҳр узук ҳамиша қўлларида тақилган ҳолда турар эди. Юқоридаги ваҳий келиши билан, эркакларга олтин тақинчоқ ҳаром бўлгач, Расулуллоҳ соллаллоҳу алайҳи васаллам бу муҳрни кумушдан ясатдилар. Вафотларидан кейин Ҳазрати Абу Бакр Сиддиқ тақдилар. Бу кишидан кейин Ҳазрати Умар, сўнгра Ҳазрати Усмон тақмиш эдилар. Лекин энг охирги умри етиб, вафот бўлар йилида бу муҳр Арис қудуғига тушиб кетиб йўқолди.\nБуни кўп излашиб топиша олмадилар. Шу йили Ҳазрати Усмон разиаллоҳу анҳу ҳам фитначилар томонидан шаҳид бўлди. Расулуллоҳ соллаллоҳу алайҳи васаллам муҳр узукларини сўл қўлга солиш одатлари бор эди.Ўрта бармоқ билан жимжилоқ ўртасидаги бармоқларига тақар эдилар. Арабистон тупроғига чегарадош бўлган подшоҳларга нома юбориш олдида бир куни саҳобаларни йиғиб:\n— Эй одамлар! Ер устидаги барча инсонларнинг бахт-саодати учун аларга мени Аллоҳ пайғамбар қилиб юборди. Кўришган кишиларга бу хабарни ўзим баён қилдим. Кўришмаганларга эрса ўлгунимча ўзим кўришсам, Аллоҳ амрини айтурман, узоқдагиларга нома ёзиб юборурман. Бутун одам авлодини Ислом динига даъват қилиш Аллоҳ томонидан буюрилган менинг вазифамдур. Бу номаларни менинг тарафимдан ёзилган жойларга еткуринглар. Аллоҳ сизларни раҳмат қилсин, бу хизматни қилувчилардан Худо рози бўлсин. Исо пайғамбарнинг шогирдларига ўхшаб йўлнинг узоқ-яқинини сизлар талашманглар. Бу хизмат устида алар қилгандек ихтилоф қилманглар, — дедилар.\n— Ё Расулаллоҳ, Исо алайҳиссаломнинг шогирдлари хаворийлар қандай ихтилоф қилмиш эдилар?— деб сўрашдилар.\n— Исо пайғамбар ҳам Аллоҳ амри билан подшоҳларга шу янглиғ нома ёзмиш эди. Номаларни атрофга етказиш хизматини хаворийлар шогирдларига (энг яқин шогирдларига) топширдилар. Яқинроқ жойга ёзилган номани олган шогирдлари рози бўлиб, бу хизматни дарҳол бажаришга киришдилар, йироқ ерларга ёзилган номани олганлар оғир кўриб, бормасга баҳона излашдилар. Бундай бўлгач, ҳазрати Исо Аллоҳ таолога бу ишни арз қилдилар. Эртаси қарасалар, Худонинг қудрати билан нома кўтарган кишиларнинг тиллари нома юборилган халқ тилидан бўлмишдур. Ўз тиллари эса бутунлай унутилмишдур. Бу мўжиза кўрилгандан сўнгра ноилож бўлишиб, узоқ-яқин демай, номани олиб йўлга тушдилар. Энди сизлардан эрса, алар қилгандек иш бўлмасин, — дедилар.